Annotation

Шесть акафистов, написанных свт. Иннокентием Херсонским:

Акафист Пресвятей и Животворящей Троице

Акафист Божественным Страстем Христовым

Акафист Живоносному Гробу и Воскресению Господню

Акафист Покрову Пресвятыя Богородицы

Служба и акафист Святому Архангелу Михаилу

Акафист к причащению Святых Таин

Акафист Пресвятей и Животворящей Троице

Акафист Божественным Страстем Христовым

Акафист Живоносному Гробу и Воскресению Господню

Акафист Покрову Пресвятыя Богородицы

Служба и акафист Святому Архангелу Михаилу

Акафист к причащению Святых Таин

Акафист Пресвятей и Животворящей Троице

Иерей:  Благословен Бог наш.

Чтец:  Слава Тебе, Боже наш, слава Тебе. Царю Небесный: Трисвятое: по Отче наш.

Тропари сия, глас 6й

Помилуй нас, Господи, помилуй нас: всякаго бо ответа недоумеюще, сию Ти молитву яко Владыце грешнии приносим: помилуй нас!

Слава: Господи, помилуй нас, на Тя бо уповахом: не прогневайся на ны зело, ниже помяни беззаконий наших: но призри и ныне яко благоутробен, и избави ны от враг наших: Ты бо еси Бог наш, и мы людие Твои, вси дела руку Твоею, и имя Твое призываем.

И ныне: Милосердия двери отверзи нам, благословенная Богородице: надеющийся на Тя да не погибнем, но да избавимся Тобою от бед: Ты бо еси спасение рода христианскаго.

Верую во единаго Бога Отца, Вседержителя…

Стихиры, глас 8й. Самогласны

Воспоим вси боголепно песньми божественными, Отца Безначальна, Сына Превечна и Духа Соприсносущна, Триипостасную державу, Едино Божество, едино царство и господство, едину волю и силу, пред Ними же всяко колено преклоняется небесных, земных и преисподних. (Дважды.)

Отцу и Сыну и Духу верно поклонимся вси, Троице Единосущней и Нераздельней, Юже выну славословят на небеси безплотных чинове: мы же Тоя милости и щедроты исповедуя, на земли возопиим: Отче создавый, Сыне искупивый, и Душе Святый освящаяй всех нас, Троице Пребожественная, слава Тебе! (Дважды.)

Егда в начале род человечь восхотел еси создати, Господи, тогда к Сыну Твоему собезначальному и Духу соприсносущному рекл еси, Благоутробне: сотворим человека по образу и подобию Нашему! Темже человеколюбному о нас смотрению чудящеся, вопием: Троице Пресвятая и благопромыслительная, Творче и Боже наш, слава Тебе!

Егда от Иоанна крещение совершашеся во Иордане, Тройческое явися поклонение, Отец возлюбленнаго Сына именуяй, Сын приемляй крещение от раба, Дух Святый сходяй с небесе в виде голубине: темже Божественным видением таинству наученнии, с верою вопием: Троице единосущная, тако явитися благоизволившая, помилуй и спаси нас!

Слава, и ныне, глас тойже: Приидите людие, Триипостасному Божеству поклонимся, Сыну во Отце со Святым Духом: Отец бо роди бездетно Сына соприсносущна и сопрестольна, и Дух Святый бе во Отце, с Сыном прославляемы едина сила, едино существо, едино Божество, Емуже покланяющеся, вси глаголем: Святый Боже, вся содеявый Сыном, содейством Святаго Духа: Святый Крепкий, Имже Отца познахом, и Дух Святый причде в мир: Святый Безсмертный, утешительный Душе, от Отца исходяяй и в Сыне почиваяй, Троице Святая, слава Тебе!

На стиховне стихиры,  глас 2й

Троицу единосущную песнословим, Отца и Сына и Святаго Духа, Сию бо проповедаша вси пророцы, и апостоли с мученики.

Стих:  Сердце чисто созижди во мне, Боже, и Дух прав обнови во утробе моей.

Света безначальна и присносущна Отца, света незаходима и соприсносущна Сына, со Духом предвечно исходным светом, верою славим, любовию поем и надеждою превозносим во вся веки.

Стих:  Не отвержи мене от лица Твоего и Духа Твоего Святаго не отыми от мене.

Имеяй на небеси неумолкныя певцы славы Твоея, безплотных чинове, приими и от нас на земли хваление, Троице Пребожественная, ихже создала еси по образу и подобию Твоему.

Слава, и ныне: Видехом свет истинный, прияхом Духа Небеснаго, обретохом веру истинную, нераздельней Троице покланяемся, Та бо нас спасла есть.

Таже:  Господи, помилуй. (12 раз.) Слава, и ныне: Приидите, поклонимся: (Трижды.)Псалом 138: Господи, искусил мя еси и познал мя еси...

Тропарь,  глас 8й

Благословен еси Трисвятый Господи Боже наш, Иже всю тварь премудростию Твоею создавый, и падший род человечь милостию Своею не оставивый, покаявшимся же грешником живот вечный даровати обещавый, Человеколюбие, слава Тебе!

Господи, помилуй (трижды). Слава, и ныне: Псалом 50... Помилуй мя, Боже...

Канон, глас 4й

Песнь 1, ирмос

Божественным покровен медленоязычный мраком извитийствова Богописанный закон, тину бо отряс очесе умнаго, видит Сущаго, и научается Духа разуму, хваля Божественными песньми.

Припев: Пресвятая Троице, Боже наш, слава Тебе!

Повелением Твоим, триипостасне Владыко и Господи, вся составишася, видимая и невидимая: повели убо душе, омраченной мглою греха, воздвигнутися к Твоему славословию!

Разумети Тя всецело ниже чинове могут невещественнии Ангельстии, Троице безначальная: мы же бренными усты неисповедимую наипаче благость Твою к нам недостойным пети и славити дерзаем.

Слава: Трисветлая единица Пребожественная, весь прожени грехов и страстей наших мрак, светлых лучей Твоих сладчайшим осенением, да яко чада света непреткновенно ходити возможем по пути заповедей Твоих.

И ныне: Троицы явилася еси честный храм, в немже Отец любовию, Сын плотию, Дух Святый нашествием обитель Себе сотвори, един истинный Бог наш, Егоже умоли о нас, Предстательнице всемощная.

Песнь 3

Разверзе утробы нечадствовавшия узы, досаду же неудоботерпиму благочадствующия, едина молитва пророчицы древле Анны, носящия дух сокрушен, к сильному и Богу разумов.

Исповедаемтися, Триипостасне Господи Боже наш, и вся души и тела нашего составы преклоняя, со умилением зовем: несмы достойни не точию призыва™ Тя, но ниже воззрети на высоту трисиятельныя славы Твоея.

От света безначальна собезначален Сын свет возсия, и соестественный свет Дух изыде, неизреченно и боголепно: нетленному убо рождению, вкупе же и неизреченному исхождению покланяемся.

Слава: Возсияй в сердцах, трисолнечное Божество, воспевающих Тя трисиянным светом Твоим: и подаждь всем нам разум, во еже ведати волю Твою и силу, во еже совершати Твое хотение, благое и совершенное, и величати и славити Тя.

И ныне: Радуйся, двере Господня непроходимая, радуйся, стено и покрове притекающим к Тебе, радуйся, спасения всех ходатаице: молящи не оскудевай ко Пресвятей Троице о славящих всепетое имя Твое.

Седален, глас 5й

Трисиятельнаго единаго Божества благочестно поем, вопиюще: Свят еси, Отче безначальный, собезначальный Сыне, и Божественный Душе: просвети нас верою Тебе служащих, и вечнаго огня исхити.

Слава, и ныне, глас 6й: Мати Пресвятая, Еяже молитвами род человеческий присно соблюдается, поклонися Отцу, умоли Сына, призови Святаго Духа, и умилостиви Бога в Троице единаго о множестве грехов наших, да Тобою помиловани бывше, Творца и Тебе благословим отныне и до века.

Песнь 4

Царю царей, яковый от яковаго, един Слове, произшедый от Отца безвиновнаго, равномощнаго Твоего Духа апостолам истинно послал еси, яко Благодетель, поющим: слава державе Твоей, Господи!

Долготерпение Твое, Отче, славим, милосердие Твое, Сыне, воспеваем, благодать Твою, Душе Святый, величаем и умильно вопием: Триипостасный Боже и Господи, милостив буди нам грешным!

Да трисиятельное Твое всем нам явиши Божество, создавый изначала человека, по образу Твоему и подобию вообразил еси его, ум ему и слово, и дух дав, яко Человеколюбец.

Слава: Яко создала еси нас по образу Твоему, Богоначальная и вседетельная Троице, вразуми убо и просвети нас, во еже хранити подобие Твое, творя волю Твою, благую и совершенную.

И ныне: Ты едина еси корень девства, Ты неувядаемый цвет чистоты, Ты стерла еси главу змиеву рождением Твоим: Ты убо избави нас от неисцельных страстей наших, и к пристанищу истиннаго покаяния настави.

Песнь 5

Решительное очищение грехов, огнедухновенную приимите Духа росу, о чада светообразная церковная! Ныне бо от Сиона изыде закон, языкоогнеобразная Духа благодать.

Во единомыслие впадше лукавства некогда, столп гордыни умыслиша создати сынове человечестии: Ты же показуя единую в триех Ипостасех державу, рекл еси равнодетельному Твоему Сыну и Духу: приидите сошедше, языки их смесим.

Отца, и Сына, и Духа Святаго, Тожде естество и Божество верою славим, троичное же Лицы, единаго же'невидимыя и видимыя твари Содетеля.

Слава: Егда нас постигнет нощь смертная, тогда, о безсмертный трисолнечный Содетелю! темной области отступити от нас повели, и свету вечному Твоему причастники ны сотвори.

И ныне: Чистейшая еси паче всякия чистоты, в Нейже един сый кроме греха обитель Себе сотвори, молитвами Твоими избави ны от злых наших деяний, нечистых помышлений и неподобных глаголаний.

Песнь 6

Очищение нам, Христе, и спасение, Владыко, возсиял еси от Девы: да яко пророка от зверя морскаго персей Иону, от тли исхитиши всего Адама, всеродна падшаго.

Вемы, о Пресвятая Троице, яко ничтоже скверно внидет в Твой пресветлый чертог: мы же всякия нечистоты исполнени есмы: обаче аще хощеши, можеши ны очистити: очисти убо, и в небесных Твоих селениих всели ны!

Древле Аврааму под дубом Мамврийским явился еси в триех Лицех, един сый естеством и хотением, Богословия тайну прообразуя: темже верно поем Тя, единоначальнаго Бога и Триипостаснаго.

Слава: Да Твоего благоутробия неизследимое, Владыко, покажеши богатство нам, Сына Твоего Единороднаго послал еси к нашей нищете, воображая нас крестом Его на первую светлость: ныне же просвети ны и одушеви Божественным Твоим Духом, да не высоты искупления отпадаем неразумие.

И ныне: Храм покажи ны трисветлаго Твоего богоначалия световиден, чисте служити Тебе, Зиждителю всех, и неизреченную Твою славу умно зрети, молитвами Богородицы, Юже достойно, яко преславную, величаем.

Поклонение Пресвятей Троице

Вся силы души моея, приидите, поклонимся Богу в Троице единому: Отцу, и Сыну, и Святому Духу!

Вся мысли сердца моего приидите, поклонимся Троице, в Единице почитаемей!

Вся чувства тела моего приидите, поклонимся, и восплачемся пред Господем, сотворшим нас!

Достойно есть воистинну покланятися Тебе, и славословити, и благодарити Тя, Троице Святая и единосущная, Юже вся Небесныя Силы, Херувимы и Серафимы, трисвятыми песньми восхваляют, вси святых лики благодарными гласы превозносят, Ейже всяко создание на небеси и на земли святолепно покланяется!

Кондак 1

Предвечный Царю веков и Господи, всея твари видимыя и невидимыя Содетелю, Емуже, в Троице Святей славимому Богу, всяко колено покланяется небесных, земных и преисподних: темже и мы, яко крещении в трисвятое имя Твое, аще и недостойнии, хвалебное сие дерзаем принести Тебе пение: Ты же, яко Творец, Промыслитель и Судия наш, вонми гласу раб Твоих, и не отстави милости Твоея от нас, да из глубины души выну зовем Ти: Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Икос 1

Архангели и Ангели, Начала и Власти, Престоли и Господствия, предстояще самому престолу славы Твоея, не довлеют изрещи величия совершенств Твоих: многоочитии же Херувимы и шестокрылатии Серафими, закрывающе лица своя, точию с трепетом и любовию взывают друг ко другу: Свят, Свят, Свят Господь Саваоф! Нам убо, иже прах и пепел есмы, кольми паче удобее любити молчание: но, да не толиких щедрот, в создании и искуплении на нас излиянных, непамятливы явимся и неблагодарни, подражая горнему славословию, с верою и любовию взываем: Свят, Свят, Свят еси, Господи Боже наш, неисповедимая совершенств высото и неизследимая тайн пучино! Свят еси, Господи Боже наш, везде сый и вся исполняли, единый и тойжде вчера, днесь и во веки! Свят еси, Господи Боже наш, вся могий, нарицаяй не сущая яко сущая, низводяй даже до ада и паки возводяй! Свят еси, Господи Боже наш, испытуяй сердца и утробы человеческия, исчитаяй звезды и всем им имена нарицаяй! Свят еси, Господи Боже наш, Егоже вси путие истинны и все судьбы оправданны вкупе и вожделенны! Свят еси, Господи Боже наш, отдая грехи отцев на чада, милуяй же и награждали в роды родов! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 2

Видев Тя Исаиа на престоле высоце и превознесение, глаголаше: о окаянный аз, яко человек сый и нечисты устне имый, и Господа Саваофа видех очима моима! Егда же угль горящий, носимый от Ангела, прикоснуся устом его, чисте восхваляше Тебе, Отца и Сына и Святаго Духа, единаго Бога. Попали убо, о Пресвятая Троице, огнем Божества Твоего терние и наших многих беззаконий, да чистым сердцем возопием Тебе: Аллилуиа!

Икос 2

Разум неуразуменный разумети ища великий во пророцех Моисей, глаголаше: яви мне Лице Твое, да разумно вижду Тя! Ты же к нему: задняя Моя узриши, Лице же Мое не явится тебе: не бо узрит человек лице Мое и жив будет. Нам же, аще и недостойным, благоволил еси явити Себе в лице Единороднаго Сына Твоего: темже благодарне вопием: Свят, Свят, Свят еси, Господи Боже наш, Серафимов пламенно горящая любы и Херувимов выну светящая премудросте! Свят еси, Господи Боже наш, небесных Престолов превышний Царю и премирных Господствий всеистинный Господи! Свят еси, Господи Боже наш, вышних Сил непобедимая крепосте и горних Властей всемогущий Властителю! Свят еси, Господи Боже наш, Архангелов всерадостное благовестие и Ангелов неумолкающая проповедь! Свят еси, Господи Боже наш, разумных начал верховное Всеначало, и всех прочих небесных чинов державный Повелителю! Свят еси, Господи Боже наш, един имеяй безсмертие и живый во свете неприступнем, со избранными же Твоими, яко со други, Лицем к лицу беседуяй! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 3

Силою неизреченнаго могущества Твоего вся содержиши, словом неизследимыя премудрости Твоея вся строиши, духом уст Твоих вся живиши и радуеши, о трисолнечне Вседетелю! Измерил еси небо дланию и землю пядию, носиши и питаеши всю тварь, вся по имени призываеши, и несть могий утаитися властительныя десницы и взора Твоего: сего ради со всеми вышними и нижними силами, со умилением припадающе, зовем Ти: Аллилуиа!

Икос 3

Имеяй всякое создание работно повелению Твоему, всюду являеши следы Промысла и неизчетных совершенств Твоих: темже невидимая Твоя и присносущную силу и Божество, твореньми помышляема, видяще, со удивлением и радостию зовем: Свят, Свят, Свят еси, Господи Боже наш, властительный Содетелю видимых и невидимых, и любвеобильный Строителю настоящих и грядущих! Свят еси, Господи Боже наш, от четырех стихий составивый тварь и четырьми времены круг лета венчавый! Свят еси, Господи Боже наш, повелевый солнцу светити во дни, и луне со звездами просвещати нощь! Свят еси, Господи Боже наш, изводяй ветры от сокровищ, одеваяй небо облаки, и посылали дождь и росу в прохлаждение зноя! Свят еси, Господи Боже наш, препоясуяй холмы радостию и долы веселием, украшаяй крины сельные и венчали поля класами! Свят еси, Господи Боже наш, посылаяй пищу птенцем врановым, напаяяй вся звери сельныя, и полагали щедроты Своя на всех делех Своих! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 4

Бурю внутрь имея душепагубныя ереси, вторый Иуда, Арий безумный, отвержеся Тебе Сына Божия, единаго от Пребожественныя Троицы быти: мы же аще и ино Лице Отчее, ино Сыновне, ино Святаго Духа глаголем: но Отчее, Сыновнее и Святаго Духа едино Божество, равну силу, соприсносущно величество, сердцем и устны исповедуем, и яко трисолнечным светом в купели крещения озареннии, Отцу, и Сыну, и Святому Духу, единому Богу покланяемся, зовуще: Аллилуиа!

Икос 4

Слышавше Пастыри и Учителие Святыя Церкве Ария, яко лютаго зверя, вторгшеся в словесное Христово стадо, и восхищающа овцы от истиннаго исповедания православныя веры, сошедшеся в Никеи на Соборе, Бога, а не тварь, Христа исповедаша, и равна Отцу Сына и Святаго Духа чтуще, громогласне возгласиша: Свят, Свят, Свят еси, Господи Боже наш, Боже Отче, Боже Сыне, Боже Душе Святый, единый истинный Боже, а не три Бози! Свят еси, Господи Боже наш, несозданный Отче, несозданный Сыне, несозданный Душе Святый, Едине вкупе несозданне, а не три особь несозданны! Свят еси, Господи Боже наш, Отец раждаяй предвечно Сына, Сын раждаемый безлетно от Отца, Дух Святый из Негоже от век происходяй, но не раждаяся! Свят еси, Господи Боже наш, Отец воззвавый нас от небытия, Сын искупивый нас падших Крестом Своим, Дух Святый освящали и животворяяй всех Своею благодатию! Свят еси, Господи Боже наш, в духе, душе и теле нашем трехчастную скинию, на вселение Свое основати благоволивый, и всеконечне грехов разрушитися ей в нас не попустивый! Свят еси, Господи Боже наш, знамение Триипостаснаго Существа Своего на всех делех рук Своих, в мире видимом и невидимом, положивый! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 5

Пребезначальная и вседетельная Троице, создав нас по образу и по подобию Твоему, заповедала еси творити угодная пред Тобою: мы же, окаяннии, злую волю нашу возлюбивше, обеты крещения отвергохом, образ Твой помрачихом: ныне же паки к Тебе прибегаем и молимся, подаждь нам благодать Твою, исхити нас из руки враг, видимых и невидимых, и спаси ны, имиже веси судьбами, да во веки веков зовем Тебе: Аллилуиа!

Икос 5

Видя разум превосходящая совершенства Твоя и неизреченныя благодеяния к бедным сынам Адамлим (в Тя бо Триединаго Бога истинно веруяй, мертвый духом оживляется, оскверненный совестию очищается, погибший спасается) благодарным умом, благодарным сердцем, благодарными усты, от Тебе созданными, преклоныпе колена, глаголем: Свят, Свят, Свят еси, Господи Боже наш, в Триипостасном Совете Твоем положивый сотворити человека, и в тело его, от персти взятое, дыхание жизней из уст Твоих вдохнувый! Свят еси, Господи Боже наш, образом и подобием Твоим в лице Адама всех нас почтый, и рая сладости наследники учинивый! Свят еси, Господи Боже наш, разумом превыше всего видимаго вознесый нас, и тварь всю дольнюю под нозе наши покоривый! Свят еси, Господи Боже наш, древо жизни в пищу нам даровавый и даром безсмертия ны обогативый! Свят еси, Господи Боже наш, преслушавших заповедь прародителей наших и по грехопадении не оставивый, но на уповании спасения прямо Едема вселивый! Свят еси, Господи Боже наш, изведый и нас из чрева матере нашея и благодатию Евангелия по рождении освятивый! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 6

Проповедник правды и ревнитель святаго имени Твоего, Илиа досточудный, воззван от Ангела, ста в горе Хориве: бысть же дух крепок, низлагаяй горы, бысть трус велий и огнь палящь, но не в сих Тя виде, и по огне глас хлада тонка и тамо Господь: покрыв убо лице милотию, с веселием и страхом взываше: Аллилуиа!

Икос 6

Возсиял еси в просвещение всему миру сияние трисветлаго Божества Твоего, отгнал еси вся идольская заблуждения, Триипостасный Боже и Господи: весь же род человеческий от долгая тьмы язычества в чудный свет Евангелия привел еси, имже озареннии, славим вседержавный Промысл Твой о нас, зовуще: Свят, Свят, Свят еси, Господи Боже наш, до конца растленную грехом тварь водами потопными потребивый, и в лице Ноя обновивый весь род человечь! Свят еси, Господи Боже наш, отлучивый отца верующих Авраама от смешения язык и в потомстве его истинную Церковь основавый! Свят еси, Господи Боже наш, изведый люди Своя из Египта, препитавый их манною в пустыне и введый в землю, кипящую медом и млеком! Свят еси, Господи Боже наш, воздвигни Давида, исполнивый Духом Своим пророки, и теми среди Израиля веру в обетованного Искупителя сохранивый! Свят еси, Господи Боже наш, пленом Вавилонским согрешшыя люди Своя наказавый и, по скончании его, паки Иерусалиму возградитися повелевый! Свят еси, Господи Боже наш, Маккавеи в вере и поеданиях отеческих непоколебимыми до смерти показавый, и Церковь подзаконную, яко невесту, до пришествия возлюбленнаго Жениха, целу соблюдый! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 7

Хотя проявити величие любви и милосердия Твоего к падшему роду человеческому, егда прииде кончина лета, послал еси Единороднаго Сына Твоего, раждаема от Жены, бываема под законом, да подзаконныя искупит, иже, пожив на земли яко Человек и искупив ны Крестом Своим, вознесеся на небо, отнюдуже, исполняли обетование, низпосла нам Пресвятаго Духа Своего, да зовем вси: Аллилуиа!

Икос 7

Дивное воистинну и новое показал еси чудо, дивный в высоких Господи, егда по низпослании Пресвятаго Духа на избранныя ученики и апостолы, извел еси их на проповедь всему миру, да возвестят великое имя Пресвятыя Троицы и пленят вся языки в послушание веры: темже, чудящеся силе и действию Богодухновенных словес их, с радостию зовем: Свят, Свят, Свят еси, Господи Боже наш, избравый немощная, худородныя и убогия мира, да посрамят крепкия, славныя и премудрыя! Свят еси, Господи Боже наш, воодушевивый безчисленные сонмы мучеников, да тмами мучений и смертей запечатлеют истину Евангелия и силу благодати Христовой! Свят еси, Господи Боже наш, сердце равноапостольнаго Константина знамением Креста преклонивый, и тем конец лютым гонениям на христиан положивый! Свят еси, Господи Боже наш, седмию Вселенскими Соборы богоносных отец, яко седмию столпы, Церковь оградивый, и еретическим треволнениям неприступну сотворивый! Свят еси, Господи Боже наш, богомудрым учителям и великим подвижникам благочестия, яко пресветлым звездам на тверди Церкви, возсияти даровавый! Свят еси, Господи Боже наш, и владыку земли Российстей, Владимира, к свету истинныя веры наставивый, и тем всю страну нашу от прелести многобожия свободивый! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 8

Странно и чудно у дуба Мамврийска узрев Тя Авраам во образе триех мужей, аки к единому беседоваше, глаголя: Господи, аще обретох благодать пред Тобою, не мини раба Твоего! Трием убо, в триех явлынихся ему Лицах, Отцу и Сыну и Святому Духу, единому же в Существе Богу, до земли поклонися, зовый: Аллилуиа!

Икос 8

Весь еси везде и всегда, не точию могуществом неизчетныя силы Твоея, но и богатством вседетельнаго промышления Твоего о всяком создании Твоем: нам же, якоже рече Сын Твой, и власи главнии вси изочтени суть у Тебе, да ни един из них падет без воли Твоея: темже уповающе на Промысл Твой, со дерзновением и любовию зовем: Свят, Свят, Свят еси, Господи Боже наш, благоволивый всему роду человеческому разделитися на племена и языки, и коемуждо их место и время жительства указавый! Свят еси, Господи Боже наш, Имже царие царствуют и сильнии пишут правду, соблюдаяй избранных Своих, яко зеницу ока! Свят еси, Господи Боже наш, от Негоже исходит всяка премудрость и разум, всяка крепость и сила, всяко здравие и лепота! Свят еси, Господи Боже наш, наводяй и отъемляй брани, венчаяй победою правое оружие, неправое же посреде самых побед предопределяяй к сокрушению! Свят еси, Господи Боже наш, даяй знамения на небеси и на земли, посылаяй огнь, язву и глад на люди, да не до конца заблудят от путей Твоих! Свят еси, Господи Боже наш, возносяяй смиренныя от земли, еже посадити со князи люди Своя, и низлагаяй гордыя, яко не обрестися месту их! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 9

Всякое естество, горе и низу, непрестанно славит Тя, Предвечнаго Творца и Бога: на небеси едини, Свят, Свят, Свят, день и нощь взывают, друзии же венцы своя к подножию ног Твоих полагают: на земли же со всею тварию мы, яко украшенныя образом присносущныя Твоея славы, к Тебе молимся и от Тебе великия и богатая милости чаем, зовуще: Аллилуиа!

Икос 9

Ветии многовещанныя, аще и много труждаются мыслию во испытании о таинстве Пресвятыя Троицы, но не могут разумети, како естеством един есть Бог, в триех же совершенных Лицех: мы же веруем точию сему и исповедуем, какоже, не испытуем, и неизчетныя благодеяния к нам коегождо из триех Божественных Лиц добре ведуще, с верою и благодарением зовем: Свят, Свят, Свят еси, Господи Боже наш, праведным судом Твоим всем нам в землю, от неяже взяты есмы, возвратитися, и паки в день воскресения из нея востати положивый! Свят еси, Господи Боже наш, солнцу, луне и звездам некогда померкнути, земле и всему, еже на ней, огнем преобразитися предопределивый, да вместо их явится небо ново и земля нова, в нихже правда живет! Свят еси, Господи Боже наш, уставивый день, в оньже предстанут на суд вся племена и языцы, да восприимет кийждо по делом своим! Свят еси, Господи Боже наш, имеяй в день воздаяния рещи праведным: приидите благословеннии Отца Моего, и наследуйте Царствие, уготованное вам от сложения мира! Свят еси, Господи Боже наш, от Негоже нераскаяннии грешницы услышат тогда со страхом: отъидите от Мене проклятии во огнь вечный, уготованный диаволу и аггелом его! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 10

Спасти хотя мир, явилася еси на Иорданстей реце, Пресвятая и Пребожественная Троице: Отец во гласе с неба, свидетельствуяй о возлюбленнем Сыне, Сын во образе человечестем, приемляй крещение от раба, Дух Святый, сходяй на крещаемаго в виде голубине: Отца, Сына и Святаго Духа, научихомся просвещати крещением всякаго грядущаго в мир человека, зовуще: Аллилуиа!

Икос 10

Царю превечный, сияяй солнце Свое на благия и злыя, праведныя любяй, грешныя же милуяй, скверну душевную и телесную нашу омый, обитель Свою в нас, аще и недостойных рабех Твоих, сотворити благоволи, потреби нечистая наша помышления, изглади неподобныя деяния, направи язык глаголати благодарная пред Тобою, да чистым сердцем и устны со умилением зовем: Свят, Свят, Свят еси, Господи Боже наш, о Немже Апостольский лик яве глаголет, к Немуже пророческий собор выну взирает! Свят еси, Господи Боже наш, Егоже полк мученический благолепно исповедует, и преподобных воинство пресвятое имя славословит! Свят еси, Господи Боже наш, о Немже пустынников множество присно воздыхает, от Негоже постников подвиги венчаются! Свят еси, Господи Боже наш, Емуже святители и пастыри благодарственное приносят пение, Имже вселенстии учители во спасение наше богомудрствуют! Свят еси, Господи Боже наш, приими мольбу о нас и предстательство всех святых, паче же простирающую к Тебе о нас руце Свои Деву Пречистую! Свят есч, Господи Боже наш, огради нас святыми Твоими Ангелы, и отжени от нас духов злобы поднебесных! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 11

Пение всякое изнемогает, тщащееся принести должное благодарение Тебе о всех и за вся, в Троице славимому Богу: не обретается бо ни разума, могущаго сраспростретися мыслию ко множеству щедрот Твоих на нас, ни слова, во еже достойне изрещи я: обаче за вся, нами видимая и нам подаемая, буди Тебе, Пресвятая Троице, благодарение от нас, честь и слава, яковыже Ты Сама Твоего величества достойны и Тебе угодны веси: мы же покланяющеся Тебе со смирением и любовию зовем: Аллилуиа!

Икос 11

Яко светоподательна Тя во обетованиих Твоих светильника, сущим нам во тьме неведения, о будущем жребии нашем явльшася, благодарне исповедующе и поне единаго из блаженств, Единородным Сыном Твоим возвещенных, улучити желающе, всеумильно с верою вопием: Свят, Свят, Свят еси, Господи Боже наш, уготовавый избранным Своим блага, ихже око не виде, ухо не слыша, и яже на сердце человеку не взыдоша! Свят еси, Господи Боже наш, Егоже вси чистии сердцем узрят, якоже есть, и познают, якоже от Него сами Познани суть! Свят еси, Господи Боже наш, в Немже вси алчущий и жаждущий правды обретут николиже оскудевающее насыщение! Свят еси, Господи Боже наш, от Негоже миротворцы, яко подражатели вся умиротворившаго Единороднаго Сына Твоего, возлюбленными сынами нарекутся! Свят еси, Господи Боже наш, у Негоже кротцыи наследят землю, и нищий духом улучат нескончаемое Царствие! Свят еси, Господи Боже наш, обещавый вечное помилование милующим, и безконечное радование плачущим! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 12

Благодать Твою всесильную подаждь нам, Пресвятая Троице: приими исповедание грехов наших пред величием славы Твоея, призри на воздыхания наша, низпосли нам духа умиления и щедрот, да очищенные душею и сердцем сподобимся неосужденно звати к Тебе на земли, якоже взывают Ангели на небеси: Аллилуиа!

Икос 12

Поюще Твое всечеловеколюбное смотрение, славим Тя вси, Пребезначальная Троице, веруем в единаго Бога Отца, Бога Сына, и Бога Духа Святаго, иного, разве Тебе, Господа не вемы, к Тебе припадаем и Тебе молимся, вопиюще: Свят, Свят, Свят еси, Господи Боже наш, буди нам во спасение, да не убоимся никоегоже зла, и в защищение живота нашего, да не устрашимся никоегоже врага! Свят еси, Господи Боже наш, грешныя кающияся спасаяй, спаси убо и нас многогрешных! Свят еси, Господи Боже наш, умножаяй всем милость Твою, умножи ю и на нас, и помилуй ны, яко немощни есмы! Свят еси, Господи Боже наш, продолжи нам век к покаянию и не осуди нас на посечение с смоковницею безплодною! Свят еси, Господи Боже наш, избави ны искушений, от мира, плоти и диавола находящих, и укрепи в вере и любви к Тебе! Свят еси, Господи Боже наш, сподоби ны лицем к лицу узрети Тя, и внити в светлый чертог Твой на брак Агнчий! Свят, Свят, Свят еси, Господи Боже наш, помилуй ны, падшее создание Твое, имене ради святаго Твоего!

Кондак 13

О Пресвятая, Животворящая, Неразделимая и Вседетельная Троице, Отче, Сыне и Душе Святый, едине истинный Боже и Творче наш! Нынешнее наше приемши благодарение, низпосли нам благодать и силу от высоты святаго престола Твоего, да поправше вся плотския похоти, во всяком благочестии и чистоте поживем до конца дней наших, выну восхваляюще пресвятое имя Твое и зовуще: Аллилуиа! (Трижды.)

Таже Икос 1. "Архангели и Ангели..." и Кондак 1: "Предвечный Царю веков..."

Песнь 7

Согласная возшуме органская песнь, почитати златосотворенный бездушный истукан: Утешителева же светоносная благодать почествует, еже вопити, Троице единая, равносильная, безначальная, благословена еси.

Отрасль сугуба и безначальна от Отца, яко от безначальна корене, произниче, Сын рождением и Дух исхождением, соестественна и нераздельна силою и властию, яко трием быти светом во едином свете Божества.

В пещь огненную похоти мучитель мой, злый обычай, вверже мя: но Ты, Троичне Вседетелю, яко триех отрок спасл еси, спаси мя Отче, Сыне и Душе Святый, да зову Тебе: Троице единая, равносильная, безначальная, буди благословенно имя Твое.

Слава: Неисчетна Твоя дарования, яже подала еси нам, Троице, от начала живота нашего даже до сего дне и часа: велика и безмерна суть, яже еще имаши дата: за вся сия благодарим Тя, сердцем и устны поя: Троице единая, равносильная, безначальная, преблагословенна еси!

И ныне: Вся рукама Твоима от Господа приях, Дево Пресвятая: сего ради благодарственное пение приношу Тебе, и Тобою Отцу, и Сыну, и Святому Духу пою: благословенна еси, Троице единая: благословенна и Ты в женах, Пренепорочная Владычице!

Песнь 8

Разрешает узы и орошает пламень, трисветлый Богоначалия образ поют отроцы, благословит же единаго Спаса и Вседетеля, яко Благодетеля, сотворенная всяческая тварь.

Множество умных существ непрестанно поют Тя недомыслимаго Бога: с нимиже и мы славим, глаголюще: Троице пресущественная, Твоя рабы спаси, яко Человеколюбивая.

Ум безначальный Слово неизглаголанно роди, и Божественнаго Духа самоизведе равномощна: сего ради Троицу единосущную, Владыку всех Бога проповедуем.

Слава: Многих ради грехов наших многих достойни мук, доселе невредими есмы: и живем Твоею благодатию, Троице всемилосердая: темже со слезами припадающе славим Тя, глаголюще: благословите вси единаго Триипостаснаго Бога и Содетеля, яко Благодетеля, сотворшаго и хранящаго всяческую тварь.

И ныне: Величаю Твое твердое заступление, исповедую Матерния молитвы Твоея силу, благодарю возвеличившую и избравшую Тя Троицу Пресвятую, и пою: Бога и Божию Матерь вся внутренняя моя хвалите и превозносите во веки.

Песнь 9

Радуйся, Царице, матеродевственная славо: всяка бо удобообращательная и благоглаголивая уста витийствовати не могут, Тебе пети достойно, изумевает же ум всяк, Твое рождество разумети: темже Тя согласно славим.

Свят и препрославлен Отец Бог превечный: Свят и препрославлен Сын, из Отца рожденный: Свят же и препрославлен и Животворящий Дух, исходяй от Отца, Сыном же являем.

Сами суще недостойни не точию молитися, но ниже приступити к Тебе, о Троице, приносим в мольбу о нас подвиги святых апостол, пророк, мучеников и исповедников, труды и слезы преподобных постников и всех от века Тебе благоугодивших; приими я в пренебесный Твой жертвенник, и не отрини нас нечистых.

Слава: Молебную сию песнь соединяем с любовию Твоею, Боже Отче, с Кровию Твоею, лучше глаголющею неже Авелева, Сыне Единородный, с неисповедимою благостию Твоею, Душе Пресвятый и мили деемся: не презри косноязычнаго сего моления нашего, и от дерзновения, еже к Тебе, не отрини рабы Твоя.

И ныне: Общую всех надежду, Деву Пречистую, в мольбу о нас грешных приводим Тебе, Отче, Сыне и Душе Святый: помилуй нас и подаждь благая вечная и временная, молитвами честнейшия Херувимов и всех Сил Небесных.

Светилен

Божественнаго естества единосущнаго трисолнечную поем державу, и трисвятыми гласы зовем: Свят еси, Отче Пребезначальный, Свят еси, Сыне Собезначальный, и Душе Святый, едине нераздельный Боже наш, и всех Творче, человеколюбивый.

Слава: Отче и Сыне со Духом Святым, призри на ны, верою тебе покланяющыяся и славящыя державу Твою, и возопий поющим Тя: Аз есмь с вами, и никтоже на вы.

И ныне: Свет Богоначальный от чрева Твоего возсиявый, Богомати Пречистая, весь мир трисолнечным светом озари, и землю якоже другое небо показа, да вся дела Господня Господа поют и превозносят во вся веки.

На хвалитех стихиры, глас 4й, самогласны

Преславная днесь видеша вси языцы во граде Давидове, егда Дух сниде Святый во огненных языцех, якоже благоглаголивый Лука повествует, глаголет бо: собранным учеником Христовым, бысть шум, якоже носиму дыханию бурну, и исполни дом, идеже бяху седяще: и вси начаша глаголати странными учении, странными повелении Святыя Троицы. (Дважды.)

Дух Святый бе убо присно, и есть, и будет, ниже начинаем, ниже престаяй, но присно Отцу и Сыну счинен и счисляем, живот и животворяй, свет, и света податель, самоблагий, и источник благостыни: Имже Отец познавается, и Сын прославляется и от всех познавается, едина сила, едино счетание, едино поклонение Святыя Троицы.

Дух Святый, свет и живот, и живый источник умный: Дух премудрости, Дух разума: благий, правый, умный: обладаяй, очищаяй прегрешения: Бог и боготворяй: огнь, от огня происходяй, глаголяй, деяй, разделяяй дарования, Имже пророцы вси и божественнии апостоли с мученики венчашася: странное слышание, странное видение, огнь разделяяйся в подаяние дарований.

Слава, и ныне, глас 6й: Царю Небесный, Утешителю, Душе истины, Иже везде сый и вся исполняли, Сокровище благих и жизни Подателю, прииди и вселися в ны, и очисти ны от всякия скверны, и спаси, Блаже, души наша.

Молитва к Богу Отцу

Всемогущий Владыко, премудрый и всеблагий Господи, светоначальнаго Сына Пребезначальный Родителю, и Животворящаго Духа Твоего вечный и присносущный Самоизводителю, Егоже величество неисчетно, и слава несказанна, и милость безмерна! Благодарим Тя, яко воззвал еси нас от небытия и почтил еси драгоценным образом Твоим, яко даровал еси нам недостойным не точию познавати и любити Тя, но еже сладостнейше есть, и Отцем своим нарицати Тя. Благодарим Тя, Боже милосердия и щедрот, яко преступивших заповедь Твою не оставил еси нас посреде греха и сени смертныя, но благоволил еси Единороднаго Твоего Сына, Имже и вецы сотворени суть, послати на землю нашего ради спасения, да вочеловечением Его и страшными страданьми мучительства диаволя и тли смертныя свободимся. Благодарим Тя, Боже любве и сил, яко, по вознесении на небо дражайшаго Спасителя нашего, умолен быв Крестом Его, низпослал еси и Духа Твоего Пресвятаго на избранныя Его ученики и апостолы, да силою Богодухновенныя проповеди их, озарят весь мир нетленным светом Евангелия Христова. Сам убо, человеколюбивый Владыко, услыши ныне смиренную молитву недостойных чад Твоих, и якоже создал еси нас за едину Твою благость, искупил еси ны за едино благоутробие Твое, тако и спасеши нас по единому безприкладному милосердию Твоему: зане от дел наших ниже стени спасения имамы, но чаяние праведныя мести и отлучения от пресветлаго Лица Твоего: Аще бо и о единем празднем глаголе взыскано будет в день суда и испытания, о неисчетных наших беззакониих, имиже согрешихом пред Тобою, кий, бедные, имамы воздати ответ; Сего ради весьма от дел наших отчаявшеся оправдания, ко Твоей единей, всяк ум и всяко слово превосходящей, прибегаем благости, юже аки твердое основание надежды имуще, молим Тя: согрешихом, очисти, Господи! беззаконновахом, прости, Владыко! прогневахом Тя, примирися, Долготерпеливе! и сохрани прочее ум, совесть и сердце наше от скверн мирских, избави и спаси ны от многомятежныя бури страстей и грехопадений, вольных же и невольных, ведомых и неведомых, и в тихое нас управи пристанище веры, любве же и упования жизни вечныя. Помяни нас в милости Твоей, Господи, даруй нам вся, якоже ко спасению, прошения, паче же чистое и безгрешное житие: сподоби нас любити Тя, и боятися от всего сердца нашего, и творити во всем волю Твою святую, молитвами Пречистая Владычицы нашея Богородицы и всех святых Твоих. Яко благ и человеколюбец Бог еси, и Тебе славу и благодарение и поклонение возсылаем, со Единородным Твоим Сыном, и со Пресвятым и Благим и Животворящим Твоим Духом, ныне и присно и во веки веков. Аминь.

Молитва к Богу Сыну

Единородне Сыне и Слове Божий, изволивый нашего ради спасения воплотитися и смерть претерпети, ныне же, и со пречистою Плотию Твоею, на небесах на престоле со Отцем седяй, и всем миром управляяй! Не забуди милосердием Твоим нас, долу сущих и многими напастьми и скорбьмй искушаемых, иже аще и весьма нечисти и недостойни есмы, но в Тебе Спасителя и Господа нашего веруем, и иного Ходатая и надежды спасения не вемы. Подаждь, о Искупителю Всеблагий, да памятуем выну, коликих мучений души и тела Твоего потребно бяше, во еже удовлити за грехи наши вечной правде Отца твоего, и како даже до ада со Креста низшел еси пречистою душою Твоею, да нас от власти и мучительства адова свободиши: памятуя же о сем, да блюдемся от страстей и грехов наших, бывших виною лютых страданий и смерти Твоея, и да любим правду и добродетель, еже всякаго дара Тебе в нас приятнейши есть. Яко искушенный по всяческим, Сам веси, о Всеблагий, коль велика есть немощь духа и плоти нашея, враг же наш силен и злохитр, иже яко лев рыкая ходит, иский кого поглотити: не остави убо нас Твоею всесильною помощию, и буди с нами выну, храня и покрывая, наставляя и укрепляя, радуя й веселя дух наш. Мы же, на лоно любве и милосердия Твоего повергающеся, весь живот наш, временный и вечный, Тебе предаем, нашему Владыце, Искупителю и Господу, моляще из глубины души, да имиже веси судьбами, сотвориши нам прейти безбедно мрачную жития сего земнаго юдоль и достигнута Богокраснаго чертога Твоего, егоже обещал еси уготовати всем верующым во имя Твое и последующым Божественным стопам Твоим. Аминь.

Молитва к Богу Духу Святому

Царю Небесный, Утешителю Всеблагий, Душе истины, от Отца предвечно исходяй и в Сыне выну почиваяй, независтный Источниче дарований Божественных, разделяя их коемуждо, якоже хощеши, Имже и мы недостойнии освятихомся и назнаменани есмы в день крещения нашего! Призри на молитву раб Твоих, прииди к нам, вселися в ны, и очисти душы нашя, да будем уготовани в жилище Пресвятыя Троицы. Ей, о Всеблагий! не возгнушайся нашея нечистоты и ран греховных, но исцели я всеврачующим помазанием Твоим. Просвети наш ум, да разумеем суету мира и яже в мире: оживи нашу совесть, да неумолчно возвещает нам, яже подобает творити и ихже отметатися: исправи и обнови сердце наше, да не источает прочее день и ночь помышлений злых и желаний неподобных: укроти плоть и угаси росоносным дыханием Твоим пламень страстей, имже помрачается в нас драгоценный образ Божий. Духа праздности, уныния, любоначалия и празднословия отжени от нас, подаждь же нам духа любве и терпения, духа кротости и смиреномудрия, духа чистоты и правды, да исправивше разслабленная сердца наша, неленостно течем по пути заповедей святых, и тако, избегая всякаго греха и исполняя правду, сподобимся улучити кончину мирну и непостыдну, внити во Иерусалим Небесный и тамо покланятися Тебе, купно со Отцем и Сыном, поя во веки веков: Троице Святая, слава Тебе!

Молитва ко Пресвятей Троице

Пресвятая Троице, Единосущная Державо, всех благих вина, что воздадим Тебе за вся, яже воздала еси нам, грешным и недостойным, прежде, нёже на свет произыдохом, за вся, яже воздаеши коемуждо нас по вся дни и яже уготовала еси всем нам в вёце грядущем? Подобаше убо, за толйкия благодеяния и щедроты, благодарите Тя не словесы точию, но паче делы, храняще и исполняюще заповеди Твоя: мы же, страстей нашим и злым обычаям внемше, в безчисленныя от юности низвергохомся грехи и беззакония. Сего ради, яко нечистым и оскверненным, не точию пред трисветлое Лице Твое безстудно явитися, но ниже имене Твоего пресвятаго изрещй довлёяше нам, аще бы не Ты Сама благоизволила во отраду нашу, возвестите, яко чистыя и праведныя любящи, грешники кающияся милуеши и благоутробне приемлеши. Призри убо, о Пребожественная Троице, с высоты святыя славы Твоея на нас многогрешных и благое произволение наше вместо благих дел приимй: и подаждь нам духа истиннаго покаяния, да возненавидевше всякий грех, в чистоте и правде до конца дней наших поживем, творяще пресвятую волю Твою и славяще чистыми помыслы и благими деяньми сладчайшее и великолепное имя Твое. Аминь.

Таже: Достойно есть: Трисвятое: по Отче наш: Тропарь: Благословен еси: Господи, помилуй, (40 раз), и отпуст.

Акафист Божественным Страстем Христовым

Иерей: Благословен Бог наш.

Чтец: Слава Тебе, Боже наш, слава Тебе! Царю Небесный: Трисвятое: по Отче наш...

Тропари сия, глас 6й

Помилуй нас, Господи, помилуй нас: всякаго бо ответа недоумёюще, сию Ти молитву, яко Владыце, грешнии приносим: помилуй нас.

Слава: Господи, помилуй нас, на Тя бо уповахом: не прогневайся на ны зело, ниже помяни беззаконий наших, но призри и ныне, яко благоутробен, и избави ны от враг наших: Ты бо еси Бог наш, и мы людие Твои, вси дела руку Твоею, и имя Твое призываем.

И ныне: Милосердия двери отверзи нам, благословенная Богородице, надеющийся на Тя да не погибнем, но да избавимся Тобою от бед: Ты бо еси спасение рода христианскаго.

Верую во единаго Бога Отца Вседержителя.

Стихиры, глас 6й

Подобен: Все отложше:

Все истощил еси богатство щедрот Твоих, живый в мире любовию, истинная любы Иисусе, егда Себе Самаго учеником Твоим дал еси в снедь на вечери: грядый же на страсть вольную, напоследок доброе соблюл еси вино, Животворящую Кровь Твою, и прежде Твоея смерти погреблся еси в сердцах другов Твоих Пречистыми Тайнами: погреби убо моя страсти, Владыко, да Тебе любовию величаю, Твою душу за мя положщаго! (Дважды.)

Все сокровище наше взял еси, Иудо беззаконный, человекоубийцам Иудеом в руце предав Иисуса. О несмысленный предателю! Апостол нареченный, иже иных спасения искати имевый, себе погубил еси: нищым крадый милостыню, милостиваго Бога от тебе удалил еси: Сему любовию покланяемся, в Немже есмы, живем и движемся.

Вся совершил еси заповеди, в живот вечный ведущыя: препоясався лентием, ноги умываеши учеником: коль красны ноги благовествующих! Да покорят вся под нозе Твоя апостолы, Сам Ся ныне полагаеши низу: священником небесная мудрствовати хощеши, прах от ног их отрясая. И мене убо, Иисусе мой, всего сквернаго очисти, да чисте Чистому во веки поработаю.

Слава: Прискорбную душу до смерти хлебом животным молитвы укрепив, и вином духа возвеселив, дерзновенно к смерти приближился еси. О гласа любвеобильнаго! Отче, мимо от Мене неси чашу сию, да не пию ея от Израиля, егоже водою напоих в пустыне: аще же воля Твоя, да пию, Плоть и Кровь Мою в вечную им подам жизнь.

И ныне: Что тако скорое совершаеши течение на вольную страсть, Сыне Мой, Дева глаголаше. Ты же отвещал еси: Отца Моего волю сотворити должен есмь: душу Мою власть имам положити, и власть имам паки прияти ю: но на умерщвление вольное гряду, да умерщвленнаго человека воздвигну.

На стиховне стихиры, глас 1й

Пришел еси истинное солнце на запад, к ногам Иуды приклонився. О смирения Твоего! первее безстудному ноги умываеши, за безчестие честь подавая: омый убо и мене слезами моими, Иисусе, да очищен творю волю Твою.

Стих: Поскрежеташа на мя зубы своими.

Воистинну народ сей не весть закона, Законодавца бо убити хощет пребеззаконный. Грехи наша очисти, греха не имый Господи, да не с возстающими на Тя осудимся.

Стих: Смотрях одесную и возглядах, и не бе знаяй Мене.

Не вем Человека, глаголеши Петре, Егоже и Бога исповедал еси: Сей есть Человек и Бог, к Егоже ногам припадая рекл еси: Сей есть Человек и Бог, в водах утопающу тебе подавый руку: Сей есть Человек, Иже тещу твою огнем жегому исцели: Сей есть Человек, с Нимже добро быти рекл еси. Призри на мя, Иисусе, якоже воззрел еси на Петра, и не рцы мне в день испытания: не вем тя! Слава, и ныне:

Область темная воистинну Тебе неприступнаго света в нощи безчестием, ранами и руганием неистово сретает: сия Тебе, Христе, воздаде род беззаконный, яко в нощи извел еси их рукою крепкою и мышцею высокою от руки фараони: сия Тебе воздаде, благодетелю Иисусе, род неблагодарный, яко препитал еси их манною в пустыни и напоил еси водою из камене. Да постыдятся убо врази Твои, покажи силу Твоего Божества, яко Сын еси и Бог мой, Дева слезящи вещаше.

Таже: Господи, помилуй. (12раз.) Слава, и ныне: Приидите, поклонимся (трижды).Псалом 142: Господи, услыши молитву мою... Слава, и ныне: Аллилуиа (трижды). Бог Господь, и явися нам.

Тропарь, глас 8й

Егда славнии ученицы на умовении вечери просвещахуся, тогда Иуда злол честивый сребролюбием недуговав омрачашеся, и беззаконным судиям Тебе праведнаго Судию предает. Виждь, имений рачителю, сих ради удавление употребивша: бежи несытыя души, Учителю таковая дерзнувшия. Иже о всех благий, Господи, слава Тебе!

Слава: глас 2й: Спасение соделал еси посреде земли, Христе Боже; на Кресте пречистеи руце Твои простерл еси, собирая все языки, зовущия: Господи, слава Тебе!

И ныне: глас той же: Благообразный Иосиф, с древа снем Пречистое Тело Твое, плащаницею чистою обвив, и вонями во гробе нове покрыв положи.

Господи, помилуй (трижды): Слава, и ныне: Псалом 50: Помилуй мя, Боже...

Канон, глас 6й

Песнь 1, ирмос

Волною морскою, скрывшаго древле, гонителя мучителя под землею скрыта спасенных отроцы: но мы яко отроковицы, Господеви поим, славно бо прославися.

Припев: Слава Страстем Твоим, Господи.

Преклонил еси колене моляся, Емуже покланяется всякое колено небесных, земных и преисподних. Приклонися к молению моему, и услыши мя, якоже Отец молящася Тя услыша.

Отче, в молении глаголал еси, да Тебе истиннаго Сына покажеши, на раны готов есмь, аще и единаго зла не сотворих: мене, Иисусе мой, многа зла сотворша, многих избави мучений.

Слава: В поте лица твоего хлеб твой снеси, рекл еси падшему человеку: темже яко вторый Адам егда молился еси, пот крове изливашеся из Пречистого Тела Твоего: брашно бо Твое волю Отчю творити. Ни едину убо заповедь Твою сотворшаго, Иисусе Христе, потом Крове Твоея каплющим омый мя.

И ныне: Не ктому земля проклята есть, Кровию бо Сына Твоего благословляется: земле благословенная, Пречистая Дево, воздвигни мя, прах и пепел, на славословие Христа, Бога нашего.

Песнь 3, ирмос

Тебе, на водах повесившаго всю землю неодержимо, тварь видевши на лобнем висима, ужасом многим содрогашеся, несть свят, разве Тебе, Господи, взывающи.

Отягчени быша сном апостоли, егда отшел еси от очию их на молитву в вертограде Гефсиманстем: лениваго мя и унылаго на Твое поклонение воздвигни.

Яко истинный Пастырь, видев волка Иуду грядуща, Аз есмь друже, глаголал еси ученику лукавому, к покаянию наставляя падшаго: мене всегда согрешающа, и николиже в чувство приходящаго направи, Господи мой, на путь правый, и от челюстей мысленнаго волка силою Твоею избави.

Слава: Со оружием и дрекольми яко на разбойника приходят, Егоже яко жертву нескверну в Церкви искати подобаше: о моих гресех жертву приносимую Тебе, Господи, не презри.

И ныне: Коснувся уха усеченнаго, исцели раба архиереева Сын Твой, Врач душ и телес: вся моя душевныя и телесныя, Дево, исцели болезни, Целителя рождшая.

Седален, глас 6й

Не отвещал еси ничтоже власть на Тебе мневшему имети, гордым противляяйся: но многою лжею безстудных утружден, молчиши, да мя многоглаголания избавиши, и вся терпети научиши.

Слава, и ныне: Богородичен:

Премени скорбь мою на радость, Дево Богородице, Яже многи скорби претерпела еси, зрящи многостраждуща Сына Твоего мене ради осужденнаго.

Песнь 4, ирмос

На Кресте Твое Божественное истощание провидя Аввакум, ужасся вопияше: Ты сильных пресекл еси державу, Блаже, приобщался сущим во аде, яко всесилен.

Не отвещал еси словесе безстудному Иродови, сынови погибели, усекнувшему уже Иоанна, Предтечу и глас Твой: добраго ответа при кончине моей сподоби мя, Христе!

Знамение искаше Ирод чудеснаго, не разумея велия чуда, яко Бог твари предстоит: знаменай мя светом лица Твоего, Христе мой, и даждь веселие сердцу моему болезненному!

Слава: Закрываху лице Твое биюще, нань же Херувими зрети не могут, крилами закрывающеся: покрый мя Твоим заступлением!

И ныне: Изменися лице Твое, Дево, егда узрела еси Сына Твоего яко злодея ведома от Иудеев. Многое воистинну долготерпение Твое, Сыне и Боже мой, с воздыханием рекла еси.

Песнь 5, ирмос

К Тебе утренюю, милосердия ради Себе истощившему непреложно, и до страстей безстрастно преклоншемуся, Слове Божий: мир подаждь ми падшему, Человеколюбче.

Земля подножие ног Твоих израсти на главу Твою терние, Иисусе мой. Изыдите дщери Иерусалимстии, и зрите Царя славы в венце терновом, имже венча Его неблагодарный род еврейский.

Лживы сынове человечестии в мерилех: Тебе всем вся Сущаго, тридесятию сребренников оцениша, и село крови купиша, Кровь Твою излиявше, еюже испери ризы моя, яже по крещении и обещании покаяния оскверних.

Слава: Повинутися подобаше Богу, а не Иудеом, судие безумный, и не осуждати на смерть Владыку и Судию всяческих: мене повинувшася скверным отрастем, к покаянию настави, Господи, да не в смерть осужден буду.

И ныне: Заклинаете Богом живым Бога живаго, пребезумнии: но небо и земля отвещают, яко Бог есть Сия пострадавый, и Сын Мой, Дева матерски вещаше.

Песнь 6, ирмос

Ят бысть, но не удержан в персех китовых Иона: Твой бо образ нося, страдавшаго и погребению давшагося, яко от чертога, от зверя изыде, приглашаше же кустодию, хранящий суетная и ложная, милость сию оставили есте.

Изшел еси, Иисусе, нося Крест Твой, да якоже Авель от Каина, от Иудеев постраждеши: изыди и ныне и взыщи мене заблудшаго!

Грядеши якоже Исаак истинный, на рамо Твое Крест восприем, да на Нем жертву о моих гресех принесеши Отцу, в воню благоухания.

Слава: Виде Иаков лествицу утвержденну до небес: се есть Крест Твой, Имже возведи ум мой от нижних к горним обителям.

И ныне: Не плачитеся Мене неповинна, дщери Иерусалимския, не плачи Мене, Марие, Мати Моя; вскоре бо возрадуешися, егда востану и прославлюся.

Поклонение пяти язвам Христовым

Иисусе мой сладчайший!

Покланяюся пречистей, пресвятей и животворящей язве Твоей, яже в десней Твоей руце, и молю Тя, Господа моего, ея ради сподоби мя одесную Тебе стати.

Покланяюся пречистей, пресвятей и животворящей язве Твоей, яже в шуией Твоей руце, и молю Тя, Господа моего, ея ради от части шуия избави мя.

Покланяюся пречистей, пресвятей и животворящей язве Твоей, яже в десней твоей нозе, и молю Тя, Господа моего, ея ради настави мя на путь правый покаяния.

Покланяюся пречистей, пресвятей и животворящей язве Твоей, яже в шуией Твоей нозе, и молю Тя, Господа моего, ея ради от всякого пути лукаваго возбрани ногам моим.

Покланяюся пречистей, пресвятей и животворящей язве Твоей, яже в пречистых ребрах Твоих, и молю Тя, Господа моего, ея ради сокруши окаменение жестокаго сердца моего, порази е страхом Твоим святым, и уязви любовию Твоею, да Тебе, Господа моего, возлюблю всем сердцем моим, всею душею, всею крепостию и всем помышлением моим, и даждь ми, до кончины живота моего, всегда поминати спасительныя страсти Твоя, и покланятися им и победную песнь Тебе сице воспевати:

Кондак 1

Возбранный Воеводо и Господи небесе и земли, Тебе, Царя Безсмертнаго, зрящи на Кресте висяща, вся тварь изменися, небо ужасеся, основание земли восколебашася: мы же, недостойнии, благодарственное поклонение Твоему нас ради страданию приносяще, с разбойником вопием Ти: Иисусе, Сыне Божий, помяни нас, егда приидеши во Царствии Твоем!

Икос 1

Ангелов ликостояния восполняя, не от Ангел восприял еси, но мене ради, Бог сый, человек быв, человека умерша грехми Животворящим Телом и Кровию Твоею оживил еси: темже, толйцей любви Твоей благодарни суще, вопием ти: Иисусе Боже, Любы Предвечная, тако о нас земнородных возблаговоливый! Иисусе, Ангелов горе оставивый, к человеком же падшим долу низшедый! Иисусе, в плоть нашу оболкийся, и смертию Своею смерти державу разрушйвый! Иисусе, Божественными Твоими Тайнами нас обожйвый! Иисусе, страданьми и Крестом Твоим весь мир искупивый! Иисусе, Сыне Божий, помяни нас, егда приидеши во Царствии Твоем!

Кондак 2

Видев тя Ангел в вертограде Гефсиманстем, до пота кровава в молитве подвизающася, представ укрепляше Тя, егда яко бремя тяжкое гресй наши отяготеша на Тебе: Ты бо, Адама погибшаго на рамо восприим, Отцу представил еси, преклонь колена моляся: о сем убо с верою и любовию пою Тебе: Аллилуиа!

Икос 2

Разума неуразуменна вольнаго Твоего страдания не уразумеша Иудее: сего ради егда в нощи со светильники ищущым Тя рекл еси: Аз есмь, аще и падоша на земли, но по сем связавше Тя, ведоша на судйще: мы же на сем пути, припадающе к Тебе, с любовию зовем: Иисусе, Свете мира, от мира лукаваго возненавиденный! Иисусе, живый во Свете неприступнем, от области темныя ятый! Иисусе, Сыне Божий Безсмертный, от сына погибели на смерть указанный! Иисусе, в Немже льсти несть, от предателя лестию лобзанный! Иисусе, туне Себе всем подаваяй, за сребренники проданный! Иисусе, Сыне Божий, помяни нас, егда приидеши во Царствии Твоем!

Кондак 3

Силою Божества Твоего прорекл еси трикратное отвержение ученику: он же по сем аще и отречеся Тебе с клятвою, обаче егда узре Тя во дворе архиерейстем, Господа своего и Учителя, умилився сердцем, изшед вон плакася горько: "Призри убо и на мя, Господи, и порази жестокое сердце мое, да слезами моими омыю грехи моя, поя Тебе: Аллилуиа".

Икос 3

Имеяй воистинну власть по чину Мелхиседёкову, яко Архиерей во веки, стал еси пред беззаконным первосвященником Каиафою, Владыка и Господь всех: от Твоих убо рабов приявый мучение, приими от нас сицевая: Иисусе безценный, ценою купленный, стяжи мя в Твое вечное наследие! Иисусе, желание всех, от Петра страха ради отверженный, не отвержи мя грешнаго! Иисусе, Агнче незлобиве, от лютых вепрей терзаемый, изми мя от враг моих! Иисусе Архиерею, Своею Кровию вшедый во Святая святых, очисти мя от скверн плотских! Иисусе связанный, имеяй власть вязати и решити, разреши моя тяжкая прегрешения! Иисусе, Сыне Божий, помяни нас, егда приидеши во Царствии Твоем!

Кондак 4

Бурею христоубийства дышуще Иудее, послушавше гласа отца лжи и человекоубийцы искони, диавола, отвергоша Тебе, правый путь, истину и живот: мы же Тя, Христа, Божию силу, в Немже вся сокровища премудрости и разума сокровена суть, исповедующея, вопием: Аллилуиа!

Икос 4

Слыша Пилат кроткия Твоя глаголы, аки достойнаго смерти предаде Тя на пропятие, аще и сам свидетельствоваше, яко ни единыя вины обрёте в Тебе: руце убо свои умы, но сердце оскверни: мы же, чудящеся тайне вольнаго страдания Твоего, со умилением зовем: Иисусе, Сыне Божий и Сыне Девы, от сынов беззакония умученный! Иисусе, поруганный и обнаженный, даяй лепоту крином сельным и одеваяй небо облаки! Иисусе, насыщенный ранами, пятию хлебы пять тысящ насытивый! Иисусе, Царю всех, вместо дани любве и благодарения жестокия муки приёмый! Иисусе, нас ради весь день язвленный, уврачуй язвы душ наших! Иисусе, Сыне Божий, помяни нас, егда приидеши во Царствии Твоем!

Кондак 5

Боготочною кровию Твоею весь облек еси, одеяйся светом яко ризою: вем, воистину вем со пророком, почто червлены ризы Твоя: аз, Господи, аз грехами моими уязвих Тя: Тебе убо, мене ради уязвленному, благодарственно зову: Аллилуиа!

Икос 5

Провидев Тя в дусе богоглаголивый Исаиа, безчестием и ранами исполнена, ужасся вопияше: "Видехом Его, и не имеяше вида, ни доброты". Мы же, зряще Тя на Кресте, с верою и удивлением зовем: Иисусе, безчестие терпяй, человека славою и честию венчавый! Иисусе, на Негоже Ангелы зрети не могут, по ланйтома заушенный! Иисусе, по главе тростию ударенный, преклони во смирение главу мою! Иисусе, светлая Твоя очеса кровию омраченная имевый, отврати очи моя, еже не видети суеты! Иисусе, от ног до главы не имевый целости, всего цела и здрава сотвори мя! Иисусе, Сыне Божий, помяни нас, егда приидеши во Царствии Твоем!

Кондак 6

Проповедник Твоего незлобия явлься Пилат, показа народу ничтоже быти в Тебе достойное смерти: но Иудее, яко звери дивнии кровь узревше, скрежетаху на Тя зубы своими: "распни, распни Его",  вопиюще: мы же, лобызающе пречистыя язвы Твоя, зовем: Аллилуиа!

Икос 6

Возсиял еси в позор и удивление Ангелом и человеком, глаголющу о Тебе Пилату: "Се, Человек!" Приидите убо, поруганному нас ради Иисусу поклонимся, вопиюще: Иисусе, Творче и Судие всех, от твари Своея судимый и мучимый! Иисусе, премудрости Подателю, ответа безумным не давый! Иисусе, Врачу уязвленных грехмй, даждь ми врачевство покаяния! Иисусе, Пастырю пораженный, порази бесов, искушающих мя! Иисусе, плоть имый сокрушенну, сокруши сердце мое страхом Твоим! Иисусе, Сыне Божий, помяни нас, егда приидеши во Царствии Твоем!

Кондак 7

Хотяй человека от работы вражия избавити, смирил еси Себе пред враги Твоими, Иисусе, и, яко агнец безгласен на заколение веден был еси, везде язвы терпяй, да всего исцелиши человека, зовуща: Аллилуиа!

Икос 7

Дивное показал еси долготерпение, егда вбини, ругающеся Тебе, по глаголу неправеднаго судии, лютейшими ранами уязвляху Пречистое Тело Твое, яко обагритися Ему от ног до главы кровию: сего ради со слезами вопием Ти: Иисусе человеколюбивый, от человек тернием увенчанный! Иисусе, Божеством безстрастный, страсти терпяй, да нас от страстей свободиши! Иисусе, Спасе мой, спаси мя, повиннаго всем мукам! Иисусе, всеми оставленный, Утверждение мое, утверди мя! Иисусе, от всех оскорбленный, Радосте моя, возвесели мя! Иисусе, Сыне Божий, помяни нас, егда приидеши во Царствии Твоем!

Кондак 8

Дивно и странно явишася Тебе Моисей и Илиа на Фаворе, глаголюще о исходе Твоем, егоже ныне скончаваеши во Иерусалиме: тамо убо видевша славу Твою, зде же спасение наше узревша, зовут: Аллилуиа!

Икос 8

Везде от Иудей гонимый, многия, ради множества грехов моих, претерпел еси поношения и муки: едини бо Тя противна быти кесарю глаголют, друзйи яко злодея осуждают, инйи же: "Возми, возми и распни",  вопиют. От всех убо осужденному, и на пропятие ведомому, Тебе, Господу, из глубины души глаголем: Иисусе, неправедно осужденный, Судие наш, не осуди нас по делом нашим! Иисусе, изнемогаяй на пути под Крестом, сило моя, в час скорби и озлобления моего не остави мене! Иисусе, взываяй о помощи к Отцу, Подвигоположниче мой, в немощи моей укрепи мя! Иисусе, безчестие приемый, Славо моя, от славы Твоея не отрини мене! Иисусе, Образе пресветлыя Ипостаси Отчия, преобрази мое нечистое и мрачное житие! Иисусе Сыне Божий, помяни нас, егда приидеши во Царствии Твоем!

Кондак 9

Все естество смятеся, зря Тебе на Кресте повешена: на небеси солнце лучи своя скры, земля потрясеся; завеса храма раздрася, камение распадеся, ад умерших извёрже: мы же покланяемся на месте, идёже стоясте пречистеи нозе Твои, поюще: Аллилуиа!

Икос 9

Ветии многовещаннии, аще и много глаголют, но не могут достойнаго благодарения воздати Божественным Отрастем Твоим, Человеколюбие: наша же душа и тело, сердце и вся составы, со умилением к Тебе взывают: Иисусе, пригвождейся на Кресте, пригвозди и упраздни рукописание грехов наших! Иисусе, руце со Креста простираяй ко всем, привлецы и мя, заблуждшаго! Иисусе, Двере овцам, в ребра прободенный, введи мя язвами Твоими в иертог Твой! Иисусе, Плотию распятый, распни плоть мою со страстьми и похотьми! Иисусе, скониаваяйся в муках, даждь ми, да сердце мое не судит ино что ведете, тоиию Тебе распята! Иисусе, Сыне Божий, помяни нас, егда приидеши во Царствии Твоем!

Кондак 10

Спасти хотяй мир, слепых, хромых, прокаженных и глухих исцелил еси, духов лукавых отгнал еси: неразумнии же Иудее, злобою дышуще и завистию муиими, пригвоздиша Тя ко Кресту, не ведуще пети: Аллилуиа!

Икос 10

Царю Превеиный, Иисусе, весь страждеши за мое невоздержание, да всего мя ииста сотвориши, во всем образ нам подаяй, да последуем стопам Твоим, зовуще: Иисусе, Любы неизследимая, распеншим Тя греха не поставивый! Иисусе, с воплем крепким и со слезами в вертограде моляйся, науии и нас молитися! Иисусе, вся пророчествия о Тебе исполнивый, исполни во благих желания сердца нашего! Иисусе, дух Твой в руце Отцу предавый, в час исхода моего приими дух мой! Иисусе, ризы Твоя разделити не возбранивый, кротко душу мою от тела отдели! Иисусе, Сыне Божий, помяни нас, егда приидеши во Царствии Твоем!

Кондак 11

Пение всеумиленное приношаше Тебе Всенепорочная Матерь Твоя, глаголющи: "Аще и страждеши на Кресте, но вем Тя, из чрева прежде денницы от Отца рожденна, вижду бо, яко тварь вся состраждет Тебе: предаеши дух Твой Отцу, и Мой дух приими и не остави Мене, зовущую: Аллилуиа!".

Икос 11

Яко светоприемная свеща, у Креста Твоего горяще любовию к Тебе, и Матернею Дева Пренепорочная обдержашеся болезнью, заходящу Тебе во гроб истинному Солнцу правды, с Неюже и сердца нашего молитвы приими сицевыя: Иисусе, вознесыйся на древо, да нас, падших, совознесеши ко Отцу Своему! Иисусе, девственнику Приснодеву в Матерь даровавый, да нас девству и чистоте научиши! Иисусе, Тебе, Бога Слова рождшей ученика Богослова вручивый, вручи и нас всех Ея Матернему заступлению! Иисусе, мира и ада Победителю, победи неверие, гордость житейскую, и похоть очес, в нас живущия! Иисусе, смерти державы разрушителю, вечныя смерти избави мя! Иисусе, Сыне Божий, помяни нас, егда приидеши во Царствии Твоем!

Кондак 12

Благодать Твою подаждь мне, Иисусе, Боже мой, приими мя, якоже приял еси Иосифа с Никодимом, да яко чистую плащаницу душу мою принесу Тебе, и вонями добродетелей помажу Пречистое Тело Твое, и яко во гробе, в сердце моем имею Тя, зовый: Аллилуиа!

Икос 12

Поюще Твое вольное распятие, покланяемся Страстем Твоим, Христе, веруем с сотником, яко воистинну Божий Сын еси, прийти имеяй на облацех с силою и славою многою: тогда убо не посрами нас, Кровию Твоею искупленных и тако вопиющих: Иисусе многострадальный, рыданием Девы Матере Твоея вечнаго плача исхити ны! Иисусе, от всех оставленный, не остави мя единаго в час смерти моея! Иисусе, с Магдалиною ногам Твоим касающася, приими мя! Иисусе, с предателем и распеншими Тя не осуди мене! Иисусе, с разбойником благоразумным в рай введи мя! Иисусе, Сыне Божий, помяни нас, егда приидеши во Царствии Твоем!

Кондак 13

О Иисусе Христе, Агнче Божий, вземляй грехи мира! Приими малое сие от всея души нашея приносимое Тебе благодарение и исцели ны спасительными Твоими страданьми от всякия болезни душевныя и телесныя, огради ны Крестом Твоим от враг видимых и невидимых, и при кончине живота нашего неостави нас, да смертию Твоею избавльшеся вечныя смерти, выну зовем Тебе: Аллилуиа! (Трижды).

Таже Икос 1: "Ангелов ликостояния..." и Кондак 1: "Возбранный Воеводо..."

Песнь 7, ирмос

Неизреченное чудо: в пещи избавивый преподобныя отроки из пламене, во гробе мертв бездыханен полагается, во спасение нас поющих: избавителю Боже, благословен еси!

Истинный Ты еси Давид, восприяв бо Крест, яко псалтирь красен, на гору Голгофскую возшел еси, да гнева Бога Отца нас свободиши поющих: благословен еси, Агнче Божий, во веки, сотворивый вечное мирови избавление!

Яко добрый дому Отца Твоего строитель, Христе Боже, свещник крест Твой взем, на Нем Сам яко светило возсиял еси мирови, да поем Тебе: благословен еси, Агнче Божий, во веки, сотворивый вечное миру избавление!

Слава: Яко кадило в воню благоухания, от растерзания Плоти Твоея, Кровь Богу Отцу принесл еси, да приведеши мене к Нему поюща: благословен еси, Агнче Божий, во веки, сотворивый мирови вечное избавление!

И ныне: Егда узрела еси на Кресте Христа, Сына Твоего, Егоже безсеменно родила еси, Чистая, удивилася еси неизреченному Его долготерпению: темже Тя с Ним прославляем.

Песнь 8, ирмос

Ужаснися бояйся, небо, и да подвижатся основания земли: се бо в мертвецех 'вменяется в вышних живый, и во гроб мал странно приемлется, Егоже отроцы благословите, священницы воспойте, людие превозносите во вся веки.

Се есть Сын Твой возлюбленный, Боже Отче, Егоже крещаема от Иоанна, и преобразующася на Фаворе, послушайте, рекл еси: послушай ныне Его жаждуща моего спасения, Емуже, мене ради умершему, пою: искупленнии Кровию Его вси языцы и вся племена, Господа пойте и превозносите Его во веки!

Се есть Сын Твой, Боже Отче, Егоже послана уничижиша, яко землю желанную, не яша веры словесем Его, досаждением и мукою испыташа: аз же зову: роды родов, искупленнии Уровню Его, Господа пойте и превозносите Его во веки!

Слава: Се есть Сын Твой, Боже Отче, Иже рожденный не име места в обители: живущь на земли, друг мытарем и грешником, и хульник наречеся, на смерть поносную осудися, да мене, греховною тяготою обремененна, в небесных селениих упокоит, поюща: вся внутренняя моя Господа пойте и превозносите Его во веки!

И ныне: Се есть Соломон на Своем престоле, се Архиерей на Своем олтаре, се есть Вождь, даяй оружие непобедимое, се есть Сын Твой, Дево, и Сын Божий, Егоже Отец мене ради не пощаде, но на смерть предаде, да Ему поклаг няяся пою: вси от века праведнии и грешнии, искупленнии Кровию Его, Господа пойте и превозносите Его во веки!

Песнь 9, ирмос

Не рыдай Мене, Мати, зрящи во гробе, Егоже во чреве без семене зачала еси Сына: востану бо и прославлюся, и вознесу со славою непрестанно яко Бог, верою и любовию Тя величающыя.

Вем кто виновен Страсти Твоея на Голгофе: аз, Господи, аз невоздержанием распях Тя: но не постави мне греха сего кающемуся!

Не ктому Херувим хранит врат Едемских, се бо на древе живот мой Ты повешен еси, Христе. О любве Твоея неизглаголанныя! Научи мя достойно благодарити Тя.

Слава: Имаши надписание Христе мой: Иисус Назарянин, Царь Иудейский! Свидетельство сие есть ко Отцу, яко добре волю Его сотворил еси: в книги животныя напиши мя, молютися.

И ныне: Не остави Мене едину, печали исполнену, но вскоре утеши Мя, утешение Мое, Дева рече. Аз же что воздам тебе, Иисусе мой; вниди в сердце мое, да не ктому аз, но Ты во мне живеши, и аз в Тебе.

Светилен

Чертог Твой вижду, Спасе мой, украшенный, и одежды не имам, да вниду в онь: просвети одеяние души моея, Светодавче, и спаси мя!

Слава: Разбойника благоразумнаго, во единем часе раеви сподобил еси, Господи: и мене древом крестным просвети, и спаси мя.

И ныне: Чертоже одушевленный, Дево, несмь достоин чертога небеснаго, греховныя ради вины, но молю Тя прилежно, ради обнаженнаго на Кресте Сладчайшаго Твоего Сына, и Благаго моего Господа, покрый студ лица моего, и спаси мя.

На хвалитех стихиры, глас 3й

Два лукавная сотвори перворожденный сын Мой Израиль: Мене остави, Источника воды животныя, и ископа себе кладенец сокрушенный: Мене на древе распят, Варавву же испроси и отпусти: ужасеся небо о сем, солнце лучи скры, ты же, Израилю, не усрамился еси, но смерти Мя предал еси: остави им, Отче Святый, не ведят бо, что сотвориша! (Дважды.)

Кийждо член Святыя Твоея Плоти безчестие нас ради претерпе: глава терние, Лице  оплевания, челюсти  заушения; уста  в оцте растворенную желчь; ушеса хуления злочестивыя, плещи  биения, и рука  трость; все Тело  протяжение на Кресте, руце и нозе  гвоздие, и ребра  копне: пострадавый за ны, и от страстей свободивый, снизшедый к нам человеколюбием и вознесый нас, всесильне Спасе, помилуй нас!

Распеншуся тебе, Христе, вся тварь видящи трепеташе, основания земли поколебашася страхом державы Твоея: Тебе бо вознесшуся днесь, церковная завеса раздрася на двое, и мертвии от гробов воскресоша: сотник, видев чудо, ужасеся, предстоящи же Мати Твоя, вопияше: како не возрыдаю, зрящи Тя нага яко осужденна, на древе висяща; распныйся и погребыйся, и воскресый из мертвых, Господи, слава Тебе!

Слава, и ныне, глас 5й: Тебе одеющагося светом яко ризою, снем Иосиф с древа с Никодимом, и видев мертва, нага, непогребенна, благосердный плач восприим, рыдая глаголаше: увы мне, сладчайший Иисусе! Егоже вмале солнце, на Кресте висима узрев, мраком облагашеся, и земля страхом колебашеся, и раздирашеся церковная завеса: но се ныне вижду Тя, мене ради волею подъемша смерть. Како погребу Тя, Боже мой! Или какою плащаницею обвию; коима ли рукама прикоснуся нетленному Твоему Телу; или кия песни воспою Твоему исходу, Щедре? Величаю Страсти Твоя, песнословлю и погребение Твое со воскресением, зовый: Господи, слава Тебе!

На стиховне стихиры, глас 2й Подобен: Доме Евфрафов:

Кровию Твоею, Агнче незлобиве, рукописание грехов человеческих изгладил еси, и семя тли разрушил еси: темже Тя, низходяща во ад, мертвии сретают, яко своего искупителя.

Стих: Поражу Пастыря и разыдутся овцы.

Ныне суд мирови есть, ныне князь мира изгнан вон: трепетен стоит пред Владыкою, первую светлость погубив, Ты же победитель греха и смерти и ада явился еси.

Стих: На хребте Моем делаша грешницы, продолжиша беззаконие свое.

Аще и всегда распинаю Тя грехами моими, Ты же умирая не отвращаешися от мене, но преклонь главу прощаеши мя, к Себе призывая.

Слава, и ныне, глас 5й: Приидите ублажим Иосифа приснопамятнаго, в нощи к Пилату пришедшаго, и Живота всех испросившаго: даждь ми Сего страннаго, Егоже ученик лукавый на смерть предаде; даждь ми Сего страннаго, Егоже Мати зрящи на Кресте висяща, рыдающи вопияше, и матерски восклицаше: увы Мне, Чадо Мое! Увы Мне, Свете Мой, и утроба Моя возлюбленная! Симеоном бо предречённое в церкви днесь собьются: Мое сердце оружие пройде; но в радость Воскресения Твоего плачь преложи; Покланяемся Страстей Твоим, Христе, покланяемся Страстем Твоим, Христе, покланяемся Отрастем Твоим, Христе, и Святому Воскресению!

Молитва ко Господу Иисусу распятому

На Кресте пригвожденный за ны, Иисусе Христе, Единородный Бога Отца Сыне, милости, любве и щедрот неизчерпаемая бездно! Вем, яко грехов ради моих, от неизреченнаго человеколюбия, Кровь Твою пролияти на Кресте изволил еси, юже аз, окаянный и неблагодарный, доселе скверными моими дёлы попирах и ни во чтоже вменях. Тем убо из глубины беззакония и нечистоты моей умныма очйма на Распятаго Тя на Кресте Искупителя моего воззрев, со смирением и верою во глубину язв, Твоего милосердия исполненных, себе повергаю, грехов прощения и сквернаго жития моего исправления прося. Милостив буди мне, Владыко и Судие мой, не отрини мя от лица Твоего, но всесильною Твоею рукою Сам мя к Тебе обрати и на путь истиннаго покаяния настави, да отныне положу спасения моего начало. Божественными страданьми Твоими укроти моя плотския страсти: излиянною Твоею Кровию очисти моя душевныя скверны; распятием Твоим распни мя миру с соблазнами его и похотьми, Крестом Твоим огради мя от невидимых враг, ловящих душу мою. Прободенными ногами Твоими от всякаго пути лукаваго возбрани ногам моим: прободенными рукама Твоими руце мои от всякаго неугоднаго Тебе дела воздержи. Пригвожденный Плотию, пригвозди страху Твоему плоть мою, да уклонився от зла, творю благо пред Тобою. Преклонивый главу Твою на Кресте, к земли смирения приклони вознесенную мою гордыню; венцем Твоим терновым огради моя ушеса, во еже не слышати неполезнаго: желчь устами вкусивый, положи хранение нечистым устом моим: отверстое копнём имеяй сердце, сердце чисто во мне созижди: всеми Твоими язвами всего мя сладце в любовь Твою уязви, да Тебе, Господа Моего, возлюблю всею душёю, всем сердцем, всею крепостию и всем помышлением. Даждь ми Себе странна и неимуща, где главы подклонити: даждь ми Себе Всеблагаго, избавляющаго душу мою от смерти: даждь мне Себе Всесладкаго, услаждающаго мя в скорбех и напастех Своею любовию, да Егоже пёрвее ненавидех, прогневлях, от себе изгонях и ко Кресту пригвождах, сего ныне возлюблю, радуяся прииму, и сладце Крест Его до конца жизни моея понесу. Не даждь отселе, о всеблагий Искупителю мой, ни единой моей воле совершатися, понеже зла есть и непотребна, да не паки впаду в тяжкую работу царствовавшаго во мне греха: но Твоя воля благая, спасти мя хотящая, да совершается во мне всегда, ейже мя вручая, Тебе, Распятаго Господа моего, умным очесем моего сердца представляю и молю из глубины души, да и в разлучении моем от бреннаго моего тела, Тебе Единаго на Кресте Твоем узрю, в руце мя защищения Своего приемлюща, и от воздушных духов злобы храняща, вселяюща же со грешники, покаянием Тебе благоугодившими. Аминь.

Молитва иная ко Господу Иисусу распятому

Господи Иисусе Христе, Сыне Бога живаго, Творче неба и земли, Спасителю мира, се аз, недостойный и паче всех грешнейший, смиренно колена сердца моего пред славою величества Твоего преклонив, воспеваю Крест и страдания Твоя, и благодарение Тебе, Царю всех и Богу, приношу, яко благоизволил еси вся труды и всякия беды, напасти и мучения, яко Человек понести, да всем нам во всяких печалех, нуждах и озлоблениих состраждущий Помощник и Спаситель будеши. Вем, всесильне Владыко, яко вся сия Тебе убо не быша потребна, но человеческаго ради спасения, да всех нас искупиши от лютыя работы вражия, Крест и страдания претерпел еси. Что убо воздам Тебе, Человеколюбче, о всех, яже пострадал еси мене ради грешнаго? Не вем, душа бо и тело и вся благая от Тебе суть, и вся моя Твоя суть, и аз Твой есмь. Точию на безчисленное Твое, благоутробне Господи, милосердие надеяся, пою Твое неизреченное долготерпение, величаю неисповедимое истощание, славлю Твою безмерную милость, покланяюся Пречистым Страстем Твоим, и вселюбезно лобызая язвы Твоя, вопию: помилуй мя грешнаго, и сотвори, да не безплоден будет во мне Крест Твой Святый, да причащаяся зде с верою страданиям Твоим, сподоблюся видети и славу Царствия Твоего на небеси! Аминь.

Таже: Достойно есть: Трисвятое: по Отче наш: Тропарь: Егда славнии ученицы: Слава: Спасение соделал еси: И ныне: Благообразный Иосиф... Господи, помилуй (40 раз) и отпуст.

Акафист Живоносному Гробу и Воскресению Господню

Иерей: Благословен Бог наш: лик: Аминь. Иерей с диаконом поет тропарь.

Тропарь, глас 5й

Христос воскресе из мертвых, смертию смерть поправ, и сущим во гробёх живот даровав. (Трижды.)

По сем лик поет тойже тропарь...

Таже иерей глаголет стих: Да воскреснет Бог: и прочие, с пением от лика на кийждо стих: Христос воскресе...

На Господи воззвах, стихиры, глас 8й

Днесь ад стеня вопиет: уне мне бяше, аще бых от Марии Рождшагося не приях: пришед бо на мя, державу мою разруши, врата медная сокруши, душы, яже содержах прежде, Бог сый, воскреси. Слава, Господи, Кресту Твоему и Воскресению Твоему!

Днесь ад стеня вопиет: разрушися моя власть, приях Мертваго яко единаго от умерших: Сего бо держати отнюдь не могу, но погубляю с ним имиже царствовах: аз имех мертвецы от века, но Сей всех воздвизает. Слава, Господи, Кресту Твоему и Воскресению Твоему!

Днесь ад стеня вопиет: пожерта бысть моя держава, Пастырь распятся, и Адама воскреси, имиже царствовах, лишихся: и яже пожрох возмогий, всех извергох. Истощи гробы распныйся, изнемогает смертная держава: слава, Господи, Кресту Твоему и Воскресению Твоему!

Ины стихиры, глас 6й

Победу имеяй, Христе, юже на ада, на Крест возшел еси: да во тме смерти седящыя воскресиши с Собою, иже в мертвых свободь: источаяй живот от Своего света, всесильне Спасе, помилуй нас!

Днесь Христос смерть поправ, якоже рече воскресе, и радование мирови дарова, да вси взывающе, песнь тако рцем: Источниче жизни, Неприступный Свете, всесильне Спасе, помилуй нас!

Тебе, Господи, сущаго по всей твари, грешнии камо бежим; на небеси Сам живеши, во аде попрал еси смерть: во глубины морския; тамо рука Твоя, Владыко. К Тебе прибегаем, Тебе припадающе молимся: воскресый из мертвых, помилуй нас!

Слава, и ныне: Богородичен, глас 1й

Всемирную славу от человек прозябшую, и Владыку рождшую, небесную дверь, воспоим Марию Деву, безплотных песнь и верных удобрение: Сия бо явися небо, и храм Божества: Сия преграждения вражды разрушивши, мир введе и Царствие отверзе: Сию убо имуще веры утверждение, поборника имамы из Нея рождшагося Господа. Дерзайте убо, дерзайте людие Божий: ибо Той победит враги, яко всесилен.

На стиховне стихиры, глас 3й

Страстию Твоею, Христе, омрачивый солнце и светом Твоего воскресения просветивый всяческая, приими нашу вечернюю песнь, Человеколюбие. Стих: Господь воцарися, в лепоту облеиеся.

Живоприемное Твое возстание, Господи, вселенную всю просвети, и Твое создание истлевшее призва: тем же клятвы Адамовы свободшеся, вопием: всесильне Господи, слава Тебе!

Стих: Ибо утверди вселенную, яже не подвижится.

Да род наш от смерти, Христе, избавиши, смерть претерпел еси: и тредневен из мертвых воскресый, с Собою воскресил еси иже Тя Бога познавших, и мир просветил, еси, Господи, слава Тебе!

Стих: Дому Твоему подобает святыня, Господи, в долготу дней.

Во свете Твоем, Владыко, узрим свет, Человеколюбие: воскресл бо еси из мертвых, спасение роду иеловеиескому даруяй, да Тя вся тварь славословит единаго безгрешнаго, помилуй нас.

Слава и ныне: Богородичен

Тя, ходатайствовавшую спасение рода нашего, воспеваем, Богородице Дево: плотию бо от Тебе восприятою Сын Твой и Бог наш, Крестом восприим страсть, избави нас от тли яко Человеколюбец.

Таже: Бог Господь, и явися нам.

Тропарь, глас 6й

Воскресение Христово видевше, поклонимся Святому Господу Иисусу, Единому Безгрешному, Кресту Твоему покланяемся, Христе, и святое Воскресение Твое поем и славим: Ты бо еси Бог наш, разве Тебе иного не знаем, имя Твое именуем. Приидите, вси вернии, поклонимся святому Христову Воскресению: се бо прииде Крестом радость всему миру. Всегда благословяще Господа, поем воскресение Его: распятие бо претерпев, смертию смерть разруши.

Канон, глас 1й

Песнь 1, ирмос

Воскресения день, просветимся, людие. Пасха, Господня Пасха! От смерти бо к жизни и от земли к небеси, Христос Бог нас преведё, победную поющыя.

Припев: Слава, Господи, святому воскресению Твоему!

Очистим чувствия, и узрим неприступным светом воскресения Христа блистающаяся, и радуйтеся! рекуща, ясно да услышим, победную поюще.

Небеса убо достойно да веселятся, земля же да радуется, да празднует же мир, видимый же весь и невидимый, Христос бо воста, веселие вечное.

Слава: Умерщвления предел сломила еси, вечную жизнь рождшая Христа, из гроба возсиявшаго днесь, Дево Всенепорочная, и мир просветившаго.

И ныне: Воскресшаго видевши Сына Твоего и Бога, радуйся со апостолы, Богоблагодатная Чистая; и еже радуйся пёрвее, яко всех радости вина восприяла еси, Богомати всенепорочная.

Катавасиа: Отверзу уста моя.

Песнь 3, ирмос

Приидите, пиво пием новое, не от камене неплодна чудодёемое, но нетления источник, из гроба одождивша Христа, в Немже утверждаемся.

Ныне вся исполнишася света, небо же и земля и преисподняя: да празднует убо вся тварь востание Христово, в немже утверждается.

Вчера спогребохся Тебе, Христе, совостаю днесь воскрёсшу Тебе: сраспинахся Тебе вчера: Сам мя спрослави, Спасе, во Царствии Твоем.

Слава: На нетленную жизнь прихожду днесь благостию Рождшагося из Тебе, Чистая, и всем концем Свет облиставшаго.

И ныне: Бога, Егоже родила еси плотию, из мертвых, якоже речё, воставша видевши, Чистая, ликуй, и Сего яко Бога, Пречистая, возвеличай.

Катавасия: Твоя песнословцы, Богородице.

Ипакои, глас 4й

Предварившыя утро яже о Марии, и обретшыя камень отвален от гроба, слышаху от Ангела: во Свете Присносущнем Сущаго с мертвыми что ищете, яко человека; видите гробныя пелены: тецыте, и миру проповедите, яко воста Господь, умертвивый смерть, яко есть Сын Бога, спасающаго род человеческий.

Песнь 4, ирмос

На Божественней стражи богоглаголивый Аввакум да станет с нами и покажет светоносна Ангела, ясно глаголюща: днесь спасение миру, яко воскрёсе Христос, яко всесилен.

Мужеский убо пол, яко разверзый девственную утробу, явися Христос: яко человек же, Агнец наречеся, непорочен же, яко невкусен скверны, наша Пасха, и, яко Бог истинен, совершен речеся.

Яко единолетный Агнец, благословенный нам венец Христос, волею за всех заклан бысть: Пасха чистительная, и паки из гроба красное правды нам возсия Солнце.

Слава: Создавый Адама, Твоего праотца, Чистая, зиждется от Тебе, и смертное жилище разори Своею смертию днесь, и озари вся божественными блистаньми воскресения.

И ныне: Егоже родила еси Христа, прекрасно из мертвых возсиявша, днесь во спасение всех, зрящи, Чистая, добрая и непорочная в женах и красная, со апостолы радующися, Того прославляй.

Катавасиа: Седяй во славе.

Песнь 5, ирмос

Утренюем утреннюю глубоку, и вместо мира песнь принесем Владыце, и Христа узрим правды солнце, всем жизнь возсияюща.

Безмерное Твое благоутробие адовыми узами содержимии зряще, к свету идяху, Христе, веселыми ногами, Пасху хваляще вечную.

Приступим, свещеноснии, исходящу Христу из гроба, яко Жениху, и спразднуим любопразднственными чинми Пасху Божию спасительную.

Слава: Просвещается Божественными лучами и живоносными воскресения Сына Твоего, Богомати Пречистая, и радости исполняется благочестивых собрание.

И ныне: Не разверзл еси врата девства в воплощении, гроба не разрушил еси печатей, Царю создания, отонудуже воскресшаго Тя зрящи, Мати радовашеся.

Катавасиа: Ужасошася всяческая.

Песнь 6, ирмос

Снизшел еси в преисподняя земли, и сокрушил еси вереи вечныя, содержащыя связанныя, Христе, и тридневен, яко от кита Иона, воскресл еси от гроба.

Сохранив цела знамения, Христе, воскресл еси от гроба, ключи Девы невредивый в рождестве Твоем, и отверзл еси нам райския двери.

Спасе мой, живое же и нежертвенное заколение, яко Бог, Сам Себе волею привел Отцу, совоскресил еси всероднаго Адама, воскрес от гроба.

Слава: Возведеся древле держимое смертию и тлением к нетленней и присносущней жизни Воплотившимся от Твоего пречистаго чрева, Богородице Дево.

И ныне: Сниде в преисподняя земли, в ложесна Твоя, Чистая, сшёдый и вселивыйся, и воплотивыйся паче ума, и воздвйже с Собою Адама, воскрес от гроба.

Катавасиа: Божественное сие и всечестное.

Кондак 1

Возбранному Воеводе, разрушителю смерти и ада, победную песнь Тебе, Всецарю Христе, приносим, яко востал еси, Всесильне, со славою тридневен от гроба и вся умершыя от века совоскресил еси: мы же страданием Твоим вечныя тли избавлыпеся, к самому месту погребения Твоего с веселием и радостию зовем:

Радуйся, Живоносный Гробе, из негоже Христос воскресе!

Икос 1

Ангел предстатель с небесе низшед, камень от гроба Твоего отвали, Христе Боже, и мироносицам благовести востание Твое, глаголя: шедше, рцыте учеником Его, яко воста от мертвых; они же, вразумленныя чудным явлением, зряще ко гробу Твоему, с верою и любовию возглашаху:

Радуйся, Живоносный Гробе, в немже Христос яко человек почи, и яко Бог воскресе тридневен; радуйся, яко из тебе Спас мира, яко Жених из чертога изшед, смерть попра и ада пленил есть!

Радуйся, яко востанием Того от века умерший в жизнь нестареемую восташа; радуйся, яко в тебе Христу возлегшу, проклятая в делех человека земля освятися!

Радуйся, яко тобою первозданный Адам паки в ризу безсмертия облекается; радуйся, яко в тебе образ всемирнаго воскресения начертавается! Радуйся, Живоносный Гробе, из негоже Христос воскресе!

Кондак 2

Яко прииде на гроб Мариа Магдалина и другая Мариа помазати тело Твое, Христе Боже, обретоша Ангела на камени седяща и глаголюща к ним: не бойтеся! вем бо, яко Иисуса распятаго ищите: несть зде, но воста, якоже рече вам. Сия убо слышавше святыя жены, текше вспять, благовестиша учеником о востании Твоем, да вси яко Творцу и воскресшему Владыце ангельское пение воспоют, глаголюще: Аллилуиа!

Икос 2

Бурю внутрь имеяху сумнительных помышлений ученицы Твои, Христе, в час смерти Твоея, не ведуще Писания, яко подобает Тебе из мертвых воскреснути: темже Петр, весть прием о востании Твоем, тече ко гробу, хотя видети бывшее: приник же и видев едины ризы Твоя в нем лежаща, с верою возгласи:

Радуйся Живоносный Гробе, яко в тебе посреде земли всемирное спасение содеяся; радуйся, яко Царю царей одр и Владыке владык покоище был еси!

Радуйся, яко тобою беззаконное сонмище Иудейское всеконечне посрамися; радуйся, яко пред тобою ересь саддукеев, глаголющих не быти воскресению, низложися!

Радуйся, Гробе, паче храма Соломонова честнейший; радуйся, паче Скинии свидения и Ковчега завета святейший!

Радуйся, Живоносный Гробе, из негоже Христос воскресе!

Кондак 3

Слышавше, иже от кустодии, суетнии стражи гроба Твоего, Христе, трус велий бывший, и камень отвален и гроб празден видяще, от страха быша яко мертвы, и текше во град, возвещаху архиереем и старцем вся бывшая; они же пребеззаконнии, аще и умыслиша утаити велие чудо, но не возмогоша сокрыта истины, ниже воспятити верующим пета Тебе: Аллилуиа!

Икос 3

Иже иногда страха ради иудейска потаен сый ученик Твой, Христе, Иосиф, иже от Аримафеа, испроси у Пилата Божественное Тело Твое и с Никодимом, смешением смирны и алоя помазав ее и плащаницею чистою обвив, во гробе нове положи, в немже никтоже от человек погребен бысть, токмо Ты един, да освятиши земное естество: увидев же по сих Твое из мертвых воскресение, пришед ко гробу Твоему, со умилением возгласи:

Радуйся, Живоносный Гробе, не кустодиею, паче же Архангелами и Ангелами стрегомый; радуйся, яко от тебе Христос со славою изшед, безумныя стражы Пилатовы недоумением и ужасом порази!

Радуйся, яко печатей гробных не вредив, богопротивнаго Каиафу посрами; радуйся, яко из тебе воскресшу Христу, светлый день всемирнаго Боговедения наста!

Радуйся, яко тобою идолы и кумиры по всем концем земли сокрушатся; радуйся, яко на тебе храмы Бога истиннаго по всей вселенней утвердятся! Радуйся, Живоносный Гробе, из негоже Христос воскресе!

Кондак 4

Воспоминающе ученицы Твои пресладкое обетование, еже, Грядый на вольную страсть, провещал еси пред ними, варяти их по воскресении в Галилеи, поспешшеся идоша в Галилею, в гору, аможе повелел еси, и видевше Тя тамо, Егоже прежде обыкоша зрети, истина человека, не привидением, но самою вещию плоть нашу носяща, с верою и любовию, яко Богу поклонишася, зовуще: Аллилуиа!

Икос 4

Разум неуразуменный был еси Иудеом, неразумевшым пророческих о Тебе сказаний, ниже искавшым познати истину воскресения Твоего, како печати не рушив, из гроба изшел еси: темже безумие наущаху кустодию возвести™ людем, пречистое тело Твое украдено быта: мы же преславному воскресению Твоему дивящеся, похвальная живоносному гробу Твоему восписуем, глаголюще:

Радуйся, всебогатый гробе, яко имел еси в тебе всем жизнь Подаюшаго; радуйся, яко оскверненная беззакониями человеческими земля Пречистою плотию Христовою, в тебе возлежавшею, освящается!

Радуйся, яко Воскресший из тебе прия всяку власть на небеси и на земли, да всех и вся к Богу Отцу приведет; радуйся, яко каменю от тебе Ангелом отвалену бывшу, святыя жены мироносицы уразумеша Христово воскресение!

Радуйся, яко Спасу мира из тебе воставшу, во всю землю изыде апостольское вещание; радуйся, в немже благодать воскресшаго Жизнодавца до днесь невидимо почиет!

Радуйся, Живоносный Гробе, из негоже Христос воскресе!

Кондак 5

По днех осмих от востания Твоего, Господи, пришел еси ко учеником Твоим, дверем заключенным, дарование Святаго Духа подая им; тогда убо и Фоме рекл еси: прииди, осяжи язвы моя, и не буди неверен; но верен: темже познав Тебе истинно воскресша быти, с прочими ученики радостне возопи: Аллилуиа!

Икос 5

Ветия суемудренныя, книжники Иудейстии, якоже рыбы безгласныя видим, недоумеющыя глаголати о преславном востании Твоем, Христе, и неразумеющыя, яко подобаше Тебе пострадати за род человечь и из мертвых воскреснути: мы же, совоскресшии Тебе верою и любовию, с веселием самому Гробу Твоему зовем:

Радуйся, Живоносный Гробе, яко тобою жизнь вечная всем концем земли познася; радуйся, яко в тебе смертию Начальника жизни смерти жало и держава сокрушися!

Радуйся, яко от севера и моря к тебе приходяще, воскресшаго Жизнодавца прославляют; радуйся, яко от запада и востока текуще, вси в тебе залог безсмертия обретают!

Радуйся, яко по образу твоему все гробы издадут своих мертвецев в день последний; радуйся, веры христианския утверждение и пророческих сказаний печате!

Радуйся, Живоносный Гробе, из негоже Христос воскресе!

Кондак 6

Егда по воскресении Твоем, Христе, явился еси учеником Твоим на мори Тивериадстем, повелевая воврещи мрежу одесную корабля: тогда возлюбленный ученик Твой, познав Тя от ловитвы рыб, Петрови глаголаше: Господь есть! Изшедше убо на землю, обретоша огнь и рыбу лежащу и хлеб, от нихже вкусивше и познавше в Тебе своего Учителя и Господа, единеми усты и единем сердцем возопиша: Аллилуиа!

Икос 6

Утру сущу глубоку, жены приидоша на гроб Твой, Иисусе, но желаемаго тела Твоего не обретше, недоумением и печалию одержими бяху Ты же, Утешителю скорбящих, явлься им посреди вертограда, единем гласом: Марие! плачь их на радость преложил еси; темже познавше воскресение Твое, с веселием восклицаху:

Радуйся, Живоносный Гробе, в немже Христу всельшуся, адова оскудеша царствия; радуйся, яко тебе от первосвященников запечатлену бывшу, владыка сени смертныя с трепетом издаде узники, яже от века содержал есть!

Радуйся, яко в трусе, при востании из тебе со славою Искупителя человеков, вся тварь обрёте вечное успокоение; радуйся, яко в тебе образ всемирнаго воскресения боголепно предъизобразися!

Радуйся, яко тобою лик апостольский в вере и любви утвердися; радуйся и ты, Иосифе, толйкое Сокровище в твоем вертограде стяжавый!

Радуйся, Живоносный Гробе, из негоже Христос воскресе!

Кондак 7

В страдании Твоем, Христе, не терпя солнце беззаконных неистовства, свет свой скры, и завеса церковная раздрася; в Живоносном же Гробе Тебе положёну бывшу, земля потрясеся, аки хотя поглотити законопреступных. Но Ты, яко Бог, воскресл еси со славою, и всербднаго Адама воздвигл еси с Тобою; темже достойно и праведно воскресению Твоему зовем: Аллилуиа!

Икос 7

По преславном востании Твоем, Христе, Луцё и Клеопе явился еси, яко странник, на пути в Еммаус, и беседующым им о приключшихся в Иерусалиме, зазираем был еси от них, яко един неведый бывшаго: Ты же, яко Всеведущий, пророчествия открыв и неверствие их обличив, познался еси има в преломлении хлеба: темже убо с радостию великою возвратившеся во Иерусалим и узревше вертоград Иосифов, возгласиша:

Радуйся, Живоносный Гробе, из негоже, яко Иона из чрева кйтова, Христос тридневен произыде; радуйся, яко последнее виталище был еси Тому, Иже на земли не име где главу подклонити!

Радуйся, яко тобою положися предел вольному уничижению нас ради Спасителя миру; радуйся, яко в тебе предначася торжество Победителя ада и смерти!

Радуйся, яко не ктому могут законопреступнии оклеветати лжею востание из гроба Сына Человеческаго; радуйся, яко тобою небо и земля и преисподняя обретоша радость!

Радуйся, Живоносный Гробе, из негоже Христос воскресе!

Кондак 8

Все естество ангельское и человеческое удивися великому Твоему, еже о нас, смотрению: неприступнаго бо, яко Бога, зряще всем приступна Человека, зрак раба приимша, Распята же и Погребенна, но Воскресша в третий день во славе и Вознесшася с плотию на небо, тем убо яко Спасителю и Владыце воспеваем: Аллилуиа!

Икос 8

Новое и преславное чудо показал еси Воскресением Твоим, Христе Боже наш, печати гроба не вредив, якоже и Девы в рождестве Твоем; темже почитаем вольная страдания Твоя, славословим Крест и погребение, и преславному Воскресению Твоему покланяющеся, к Живоносному Гробу Твоему с веселием зовем:

Радуйся, всесвятый Гробе, из негоже Христос, якоже прорече, воскресе и Собою весь мир обнови; радуйся, от негоже всезлобный враг рода человеческаго лютейший удар во главу прия!

Радуйся, яко от тебе отваленный камень адова врата сокруши и вереи железныя сотре; радуйся, яко из тебе всемирное Солнце правды возсия и мглу неверия разгна!

Радуйся, яко в тебе Христу возлегшу, вся концы земли вони безсмертия исполнишася; радуйся, яко тебе открывшуся, источник нашего тления заключися!

Радуйся, Живоносный Гробе, из негоже Христос воскресе!

Кондак 9

Проповедницы востания Твоего, богоноснии апостоли, послани бывше, от конец до конец земли проповедаша Тебе истиннаго Бога: идолы сокрушиша, беззаконныя обычаи языческия попраша, храмы и жертвенники Богу истинну воздвигоша, и всех верных научиша воспевати Тебе: Аллилуиа!

Икос 9

По востании Твоем из гроба, двёрем заключенным, ко учеником Твоим вшел еси, и вкуш от хлеба и сота, сладость церковная, не привидение пред ними, но истиннаго их Учителя и Господа быти уверил еси; темже свобождшеся от недоумений и страха, с радостию неизреченною посещаху место погребения Твоего, глаголюще:

Радуйся, Живоносный Гробе, в немже Бог Слово, плотию уснув, священнотайне триднёвнова; радуйся, яко Тойже востанием Своим вся от века уснувшыя возбудил есть!

Радуйся, яко в тебе Солнцу правды, Христу, зашедшу, сущым во аде и сени смертней свет жизни возсия; радуйся, яко из тебе Произшедый, воскресение и живот вечный всем дарова!

Радуйся, яко Ангелу о тебе благовествующу, плач и рыдание Адамово преста; радуйся, яко каменю от тебе отпадшу, каменносердечнии языцы навыкнут веровати в жизнь вечную!

Радуйся, Живоносный Гробе, из негоже Христос воскресе!

Кондак 10

Земля убояся и умолчё, Тебе, Творца своего, зрящи во гробе мале положена; ад, вострепетав от неприступныя славы Воскресения Твоего, издаяше мертвыя, от века содержимыя, небеса же восход ко Отцу готовяху, Его николиже отлучался еси; темже и мы, искупленнии Крестом Твоим, вси Тебе зовем: Аллилуиа!

Икос 10

Мариа Магдалина, яко теплейшая к Тебе, Христу Богу, верою, зело рано пришедши на гроб Твой, сподобися узрети Тя, Жизнодавца, и желаше облобызати пречистыя нозе Твои; но Ты убо, яко Владыка всяческих, не прикасайся Мне, рекл еси: не убо взыдбх ко Отцу Моему, иди же к братии Моей и рцы им о востании Моем; темже, яко благовестие носящая, небо и землю оглашаше, вопиюще:

Радуйся, Живоносный Гробе, в немже Христос Пречистою плотию усну и почй, яко лев, никимже возбудимый; радуйся, из негоже яко Бог, самовластие воста, ничимже удержимый!

Радуйся, яко о Бывшем в тебе ад неволею истинствует, глаголя: уне мне бяше, аще бы от Марии Рождшагося не приял; радуйся, яко тобою посрамлен, князь тмы рыдает!

Радуйся, яко тобою обрадован, лик Ангельский торжествует; радуйся, новыя благодати хранилище и непрестающих чудес источниче!

Радуйся, Живоносный Гробе, из негоже Христос воскресе!

Кондак 11

Представ по Воскресении, учеником Твоим, Христе Боже, мир Твой подал еси им и власть отпущати грехи, да проповедуют востание Твое от гроба, крестяще во имя Отца и Сына и Святаго Духа; они же изшедше, яко облеченные силою свыше, научиша вся языки воспевати Тебе, яко Богу: Аллилуиа!

Икос 11

По востании Твоем из мертвых, являя Себе учеником Твоим, Христе, Симоне Ионин, любиши ли Мя, рекл еси Петру, и по трикратном любве его к Тебе извещении, Церкви Твоей паки того учителя и апостола даровал еси; мы же, проповедию его научённии, покланяющеся Живоносному Гробу Твоему, тако глаголем:

Радуйся, Всесвятый Гробе, в немже, яко в ковчезе Ноеве, от разлияния греховнаго и тли смертныя весь род человеческий спасеся; радуйся, из негоже, яко из Святаго святых мир и благословение всем падшым сынам Адама изнесеся!

Радуйся, любве Христовы к нам во днех плоти Его последний краю и пределе; радуйся, и нас всех братию нашу по плоти до смерти и гроба любити научивый!

Радуйся, мрак и страх сени смертныя для верующих разгнавый; радуйся, странником земли путь жизни вечныя в Небесный Иерусалим указавый! Радуйся, Живоносный Гробе, из негоже Христос воскресе!

Кондак 12

Божественное, еже о нас, смотрение Твое славяще, страсти Твоя почитаем, предивному Воскресению Твоему покланяемся, и от земли к Небесному Родителю преславное вознесение воспеваем и молимся: Пресвятаго Твоего Духа не отьими от нас, да вси зовем Тебе во веки: Аллилуиа!

Икос 12

На гору Елеонскую егда возшел еси, Отчее Сияние, тогда пресветлый облак подъят Тя, зрящим учеником Твоим, и Ангели апостолом глаголаху: мужие Галилейстии, что стоите зряще на небо; се бо, Егоже видите возносящася, Той паки приидет с плотию; они же с радостию возвратившеся во Иерусалим, хваляху Тебе, истиннаго Бога, и Живоносному Гробу Твоему, в немже тридневно положен был еси, с веселием возглашаху:

Радуйся, Живоносный Гробе, собывшимся в тебе всех нас в вере во Христа утвердивый; радуйся, пред мучители и враги истины, надеждою воскресения непобедимы нас сотворивый!

Радуйся, в немже священнотайне, в купели крещения, вси верующий Христу спогребаются; радуйся, из негоже крещенниии, умерши греху, к новей жизни со Христом совостают!

Радуйся, яко пред тобою от благодати Воскресения, в тебе почиющей, вся крепость ада исчезает; радуйся, яко из тебе, от полноты силы Божией, на тебе явльшейся, заря жизни вечныя незаходимо сияет!

Радуйся, Живоносный Гробе, из негоже Христос воскресе!

Кондак 13

О пресвятый и Живоносный Гробе Христов, утешение рода человеческаго и всея земли украшение, тебе, яко чертогу Царя Славы, мысленне с верою предстояще, молимся к тридневно воскресшему из тебе Христу Богу нашему, во еже избавитися нам от враг видимых и невидимых, от бед временных и вечных, паче же от страстей и грехов наших, да, совоскресше Ему покаянием, в обновлении правыя жизни ходити начнем, благодарне зовуще: Аллилуиа!

Этот кондак читается трижды, затем икос 1: "Ангел предстатель с небесе..." и кондак 1: "Возбранному Воеводе..."

Песнь 7, ирмос

Отроки от пещи избавивый, быв человек, страждет, яко смертен, и страстию смертное в нетления облачит благолепие, Един благословен отцёв Бог и препрославлен.       

Жены с миры богомудрыя вслед Тебе течаху: Егоже, яко мертва, со слезами искаху, поклонишася радующеся Живому Богу, и Пасху тайную Твоим, Христе, учеником благовестиша.

Смерти празднуем умерщвление, адово разрушение, иного жития вечнаго начало, и играюще, поем виновнаго, Единаго благословеннаго отцев Бога и препрославленнаго.

Слава: Умертвив Сын Твой смерть, Всенепорочная, днесь всем смертным пребывающий живот во веки веков дарова, Един благословенный отцев Бог и препрославленный.

И ныне: Всем царствуяй созданием, быв человек, вселися во Твою, Богоблагодатная, утробу, и распятие претерпев и смерть, воскресе боголепно, совозставив нас, яко Всесилен.

Песнь 8, ирмос

Сей нареченный и святый день, един суббот Царь и Господь, праздников Праздник и Торжество есть торжеств: воньже благословим Христа во веки.

Приидите, новаго винограда рождения, божественнаго веселия, в нарочитом дни воскресения, Царствия Христова приобщимся, поюще Его яко Бога во веки.

Возведи окрест очи твои, Сионе, и виждь: се бо приидоша к тебе, яко богосветлая светила, от запада, и севера, и моря, и востока чада твоя, в тебе благословящая Христа во веки.

Слава: Прийде Тобою в мир Господь, Дево Богородице, и чрево адово расторг, смертным нам воскресение дарова, темже благословим Его во веки.

И ныне: Всю низложив смерти державу Сын Твой, Дево, Своим воскресением, яко Бог крепкий совознесе нас и обожй. Темже воспеваем Его во веки.

Катавасиа: Отроки благочестивый в пещи.

Песнь 9, ирмос

Величит душа Моя воскресшаго тридневно от гроба, Христа Жизнодавца.

Светися, светися, новый Иерусалиме: слава бо Господня на тебе возсия, ликуй ныне и веселися, Сионе: Ты же, Чистая, красуйся, Богородице, о востании Рождества Твоего.

О божественнаго! о любезнаго! о сладчайшаго Твоего гласа! С нами бо неложно обещался еси быти до скончания века, Христе: Егоже, вернии, утверждение надежды имуще, радуемся.

О Пасха, велия и священнейшая, Христе! о мудросте, и Слове Божий, и сило! Подавай нам истее Тебе причащатися, в невечернем дни Царствия Твоего!

Слава: Согласно, Дево, Тебе блажим, вернии: радуйся, двере Господня, радуйся, Ёяже ради нам ныне возсия Свет из Тебе Рожденнаго, из мертвых воскресения.

И ныне: Веселися и радуйся, Божественная двере Света: зашедый бо Иисус во гроб возсия, просияв солнца светлее, и верныя вся озарив, Богорадованная Владычице.

Катавасиа: Всяк земнородный.

Ексапостиларий, самогласен:

Плотию уснув, яко мертв, Царю и Господи, тридневен воскресл еси, Адама воздвиг от тли, и упразднив смерть: Пасха нетления, мира спасение. (Трижды)

На хвалитех стихира воскресна, глас 3й

Приидите вси языцы, уразумейте страшныя тайны силу: Христос бо Спас наш, еже в начале Слово, распятся нас ради, и волею погребеся и воскресе из мертвых, во еже спасти всяческая: Тому поклонимся.

И праздника стихиры, глас 5й Стих: Да воскреснет Бог, и расточатся врази Его.

Пасха священная нам днесь показася: Пасха нова, святая, Пасха таинственная, Пасха всечестная, Пасха Христос Избавитель: Пасха непорочная, Пасха великая, Пасха верных, Пасха, двери райския нам отверзающая: Пасха всех освящающая верных.

Стих: Яко исчезает дым, да исчезнут.

Приидите от видения жены благовестницы, и Сиону рцыте: приими от нас радости благовещения Воскресения Христова: красуйся, ликуй и радуйся, Иерусалиме, Царя Христа узрев, из гроба, яко Жениха происходяща.

Стих: Тако да погибнут грешницы от лица Божия, а праведницы да возвеселятся.

Мироносицы жены, утру глубоку, представша гробу Живодавца, обретоша Ангела, на камени седяща, и той провещав им сице глаголаше: что ищете Живаго с мертвыми? что плачете Нетленнаго во тли? шедше, проповедите учеником Его.

Стих: Сей День, егоже сотвори Господь, возрадуемся и возвеселимся вонь.

Пасха красная, Пасха, Господня Пасха! Пасха всечестная нам возсия! Пасха! Радостию друг друга объимем! О Пасха! Избавление скорби, ибо из гроба днесь яко от чертога возсияв Христос, жены радости исполни, глаголя: проповедите апостолом.

Слава, и ныне, глас 5й:

Воскресения день, и просветимся торжеством, и друг друга объимем, рцем, братие, и ненавидящым нас простим вся Воскресением, и тако возопиим: Христос воскресе из мертвых, смертию смерть поправ и сущым во гробех живот даровав.

Молитва ко Господу Иисусу Воскресшему

Слава тебе Господи, Иисусе Христе, Боже мой, яко паки сподобил мя еси недостойнаго, прешедши поприще Святаго поста, поклонитися Божественным Страстем Твоим и видети всерадостный день преславнаго из гроба Воскресения Твоего, в онь же свободил еси сущыя во аде от век связанныя души праведных. Тоя Божественныя свободы духа и плоти, дражайший Спасителю мой, и аз желаю, да разрешиши мя, связана суща многими грехи, и да сотвориши возсияти живоносному свету Воскресения Твоего в мрачней души моей: вижду бо безчисленныя щедроты и неизреченное человеколюбие Твое, яко не точию от небытия в бытие мя привел еси, образа Твоего подобием украсив, всея дольней твари владыку поставил мя еси, но и по сем падша с высоты и врагу поработившася, не оставил еси, но искупив мя безценною Кровию Твоею, благодатию Крещения снабдил мя еси, да востеку на первое достояние. Аз же окаянный, запят быв умом плотским, обратихся вспять и паки раб сотворихся греха и страстей, донележе един по единому погубих все дары благодати Твоея. И ныне убо, что сотворю, не вем: обаче помянув глаголы пречистых уст Твоих, яко не пришел еси призвати праведники, но грешники в покаяние, и аз яко един от сих, с верою и смирением прихожду к Живоносному Гробу Твоему, не ароматы и воню мира носяй (наг бо есмь и пуст благих дел), но паче надежду имый обрести в нем прощение грехам моим и обновление нечистому житию моему. Призри убо на мя кающася и служити Тебе хотяща, и не отрини от благодати воскресения Твоего! Живоносною смертию Твоею и погребением умертви моя лютыя страсти, да яко мертв и погребен, живу в мире сем. Преславным востанием Твоим воздвигни мою душу, умерщвленную грехми, и оживи совесть, еяже ничтоже в мире нужнейши есть. Вознесением Твоим отторгни мя от суетных и душетленных благ земных, и сотвори мя горняя мудрствовати, яко да не ктому себе живя и угождая, но Тебе, Господу и Богу моему, служа и работая, якоже сподобихся поклонитися Воскресению Твоему на земли, тако сподоблен буду видети Тебе, дражайшаго Искупителя моего, и на небеси, за приятие смерти крестныя славою и честию венчанна, и став одесную величествия Твоего, со Архангелы и Ангелы, и со всеми искупленными Тобою братиями моими, во веки веков пою Тебе: Аллилуиа! Аминь.

Таже обычный отпуст.

Акафист Покрову Пресвятыя Богородицы

Иерей: Благословен Бог наш:

Чтец: Слава Тебе, Боже наш, слава Тебе. Царю Небесный: Трисвятое: по: Отче наш.

Тропари сия, глас 6й

Помилуй нас, Господи, помилуй нас; всякаго бо ответа недоумеюще, сию Ти молитву, яко Владыце, грешнии приносим: помилуй нас.

Слава: Господи, помилуй нас, на Тя бо уповахом; не прогневайся на ны зело, ниже помяни беззаконий наших, но призри и ныне, яко благоутробен, и избави ны от враг наших, Ты бо еси Бог наш, и мы людие Твои, вси дела руку Твоею, и имя Твое призываем.

И ныне: Милосердия двери отверзи нам, благословенная Богородице, надеющийся нат Тя да не погибнем, но да избавимся Тобою от бед: Ты бо еси спасение рода христианскаго.

Верую во единаго Бога Отца Вседержителя...

Стихиры, глас 1й Подобен: О дивное чудо!

О великое заступление печальным еси, Богородице Чистая, скорая Помощница, спасение мира и утверждение, милости пучина, Божия мудрости источник, миру Покров: сию воспоем вернии, светлый омофор Ея хваляще неизреченно: обрадованная радуйся, с Тобою Господь, подаяй миру Тобою велик» милость! (Дважды.)

О чудное украшение всем верным еси, пророческое истинное событие, апостолом слава, и мучеником удобрение, девству похвала, и всему миру предивный Покров: покрый, Владычице, омофором милости Твоея, Императора, и вся люди, вопиющыя: обрадованная, радуйся, с Тобою Господь, подаяй миру Тобою велию милость! (Дважды)

Град, почитающий Тя и по долгу славящий, покрываеши, Пречистая, Твоим омофором честным, от нахождения противных, от глада же и труса и междоусобныя брани, Дево неискусобрачная Богоневесто, человеков покров и заступление.

Освящается небо и земля, церковь же светится, и людие вси веселятся: се бо Мати Божия, со ангельскими воинствы, с Предтечею и Богословом, с пророки же и апостолы, невидимо вшедши, за христианы молится Христу, помиловати град и люди, славящыя Тоя Покрова праздник.

Слава и ныне, глас 8й:

Срадуются с нами умная вся чиноначалия, духовно совокуплыне чувственный лик, видяще Царицу и Владычицу всех, многоименне верными славиму: радуются же и дуси праведных сущий зрителие видения, на воздусе молебно простирающу всечестныя Свои руце, просящу умирения миру и царем державы и утверждения, и спасения душ наших.

На стиховне стихиры, глас 3й

Наста днесь пресветлый праздник, Пречистая Дево, честнаго Твоего Покрова, паче солнца освещаеши люди, верою от чиста сердце Тебе истинную Матерь Божию исповедающыя, и Сыну Твоему вопиющыя: Христе Боже, молитвами Приснодевы, чисто и без нетления рождшия Тя, не предаждь врагом ратующим Твое достояние: но яко Милостив спаси в мире душы нашя.

Стих, глас 5й: Слыши дщи и виждь, и приклони ухо Твое.

Воспоим людие светло Давидскую песнь, Отроковице, невесте Божий, Матери Царя всех Христа: предста Царица одесную Тебе, Владыко, рясны златыми одеяна, и преукрашена Божественными олептами: Сию бо Избранную в женах паче всего мира удобрив, благоизволи родитися от Нея великия ради милости: и Сию Помощницу людем Своим дарова, строити и покрывати от всякия беды рабы Своя, едину Благословенную.

Стих, глас 2й: Лицу Твоему помолятся богатии людстии.

Пренепорочную всех Царицу, Пречистую Деву, сошедшеся вернии, ублажим днесь Матерь Христа Бога: присно бо к Сыну руце милостивно простирает, Юже предивный Андрей виде на воздусе, честным Своим покровом люди покрывающую, и Той умильно возопиим: радуйся Покрове и заступление и спасение душам нашым!

Слава и ныне, глас 3й:

Приидите вси празднолюбцы, честный покров Божия Матере ублажим: к Сыну бо руце милостивно простре, и святым покровом Ея мир огражден бысть: темже усты и сердцем, и песньми и пении духовными, со всеми притекающими празднуем светло.

Таже. Господи, помилуй (12 раз). Слава и ныне: Приидите, поклонимся. (Трижды.)Псалом 142. Господи, услыши молитву мою. Слава, и ныне: Аллилуиа. (Трижды.) Бог Господь, и явися нам.

Тропарь, глас 4й

Днесь благовернии людие, светло празднуем осеняеми Твоим, Богомати, пришествием, и к Твоему взирающе пречистому образу, умильно глаголем: покрый нас честным Твоим покровом, и избави нас от всякаго зла, молящи Сына Твоего и Бога нашего, спасти душы нашя!

Таже псалом 50. Помилуй мя, Боже.

Канон, глас 4й

Песнь 1, ирмос

Отверзу уста моя, и наполнятся духа, и слово отрыгну Царице Матери, и явлюся светло торжествуя, и воспою радуяся Тоя чудеса.

С чинми святых Ангел, и с соборы пророк и апостол, во славе велицей, яко Мати Божия, днесь в церковь вшедши, за христианы молишися, от напасти и печали избавляеши вся, покрывающи Твоею милостию.

Скинию Тя Моисей, и жезл Ааронов именова: Ты бо животное древо Христа процвела еси: к Немуже дерзновение имущи, за ны чествующыя Тя, Царице, помолися, избавити нас от всякаго зла, да Твоего Покрова праздник славим.

Слава: Не яко пред кивотом древле, собрав Давид лики, играет: но паче ныне с чинми святых пред Тобою текуще в церковь, Тебе кланяющеся глаголем: моли за чествующыя Тя люди, да Твой славяще покров честно празднуем.

И ныне: Поют Тя, Богородице, Ангельстии чини, и славят патриарси со святители, пред лицом Твоим текуще в церковь, с ними же Тя тогда святый Андрей виде, за ны грешныя к Богу молящуюся, помиловати люди, славящыя Твоего Покрова праздник.

Песнь 3, ирмос

Твоя песнословцы, Богородице, живый и независтный источниче, лик себе совокупльшыя духовно утверди, в Божественней Твоей славе, венцев славы сподоби.

Клас прозябшая Божественный, яко нива неоранная яве, радуйся одушевленная трапезо, хлеб животный вмещшая, радуйся животныя воды источниче неистощимый, Владычице!

Твои раби, Владычице, в церкви Твоей верою предстояще, Твоея ожидаем милости: посети наше смирение, и Твоим святым покровом защити Императора и люди от всякаго зла.

Многоименитая Дево, пророки проображенная честно, иже Тебе ныне со Ангелы служат, с ними же о нас к Богу молися, да Твоего покрова святый день, радующеся, вси светло празднуем.

Слава: Гедеон Тя руном прообрази, на Тя бо яко роса Христос Бог сниде: к Немуже Богородице молися, победу дати Императору нашему на враги, да яко Мадиамы низложив, прославит святый Твой праздник.

И ныне: Паче солнечных луч, Твоим блистающим омофором, освещаеши церковь и люди, и тму грехов наших отгониши посещением Твоим, Богородице, к Сыну Твоему и Богу за ны молящися.

По 3й песни седален, глас 5й

Теплая предстательнице и непобедимая, упование известное и непостыдное, стено и покрове и пристанище прибегающым к Тебе, Приснодево Чистая, Сына Твоего и Бога моли со Ангелы, умирение дати и миру, и спасение и'велию милость.

Песнь 4, ирмос

Седяй во славе на престоле Божества, во облаце леще прииде Иисус Пребожественный, нетленною дланию, и спасе зовущыя: слава, Христе, силе Твоей.

Во гласех пений, Дево, Тебе вопием, всепетая: радуйся тучная горо и усыренная духом, радуйся свещниче, и стамно манну носящая, услаждающая всех благочестивых, чувства.

Паче Аароня кивота, всю Тя Бог освятил есть Духом, Богородице, Святым, и Ангелом служити Тебе повеле, с ними же за град и люди молися, Твой славящыя праздник.

Прииди ныне во славе в Твою, Богородице, церковь с соборы всех святых, якоже иногда Тя святый Андрей видя на воздусе светле за христианы молящуюся, и подаждь нам Твою милость.

Слава: Укрепи, Владычице, славящаго тя Императора нашего на противныя враги, яко Давида на Голиафа, да Тебе веселяшеся вопием: радуйся Покрове святый, и Заступнице града нашего!

И ныне: Тебе припадаем, Госпоже, верою, и поклоняющеся благодарно вопием Ти: радуйся, Богоблагодатная Дево, Покрове и ограждение наше, и помощнице в беде сущым, спаси нас к Тебе прибегающих, на Тя бо надеемся.

Песнь 5, ирмос

Ужасошася всяческая о Божественней славе Твоей: Ты бо, неискусобрачная Дево, имела еси во утробе над всеми Бога, и родила еси безлетнаго Сына, всем воспевающым Тя мир подавающая.

Одр Тя древле Соломон пронаписа и ложницу Небеснаго Царя, обступаему Серафимы: тем Тя молим, Мати Божия Всесвятая, покрый нас от всех бед.

Тебе Ангелов старейшины и честнии пророцы со апостолы, яко Матери Божий честно служат, видяще Тя за мир молитву творящу: Твоя же прошения послушав Господь, спасет град и люди, на Тя надеющыяся.

Слава: Великий Тя во пророцех Исаиа прорече, глаголя Бога родите неискусобрачно: Ты бо, Чистая Марие, святейши всех была еси, Бога бо во утробе и на руку носила еси, Емуже за ны молися, Твоим осеняющи покровом верою Тя славящыя.

И ныне: Духовными паряще крилы, Святых соборы, тайно приидоша Тебе послужити, Богородице, видяще Тя на леще облаце славы, ко Спасу Христу молящуюся, подати победу Императору нашему, погубите воюющих нас.

Песнь 6, ирмос

Божественное сие и всечестное совершающе празднество, богомудрии, Богоматере; приидите руками восплещим, от Нея рождшагося Бога славим.

Иерее богомудрии в церкви Твоей с людми благочестивыми предстояще, Твоея ожидают, Богородице, милости: премени на радость нашу печаль, радость бо родила еси, всех человеков грехи Отпустившаго.

Тебе вся земля дары приносит, яко Царице Матери Божий: царие и князи кланяются, и людие вси веселятся, покрываеми от всякаго зла Твоими, Богородице, молитвами.

Слава: Гору Тя велику Даниил пронаписа: из Тебе бо без Семене родися Христос, и сокруши всю демонскую лесть, и всю Своея веры исполни землю: к Немуже за ны Богородице молися, славящыя Твоего Покрова праздник.

И ныне: Ангельский глас взываем Ти, Пречистая: радуйся, престоле Божий, на немже Иезекииль виде Господа, в подобии человека, носима Херувимы, с нимиже за ны, Богородице, молися, да спасет душы нашя.

Кондак 1

Избранней Предвечным Царем, превышшей всякаго создания, Небесе и земли Царице, пришедшей иногда во Влахернскую церковь на молитву, до стойное поклонение с благодарением приносяще, яко во тме сущий, под Твой светящийся омофор с верою и умилением прибегаем. Ты же, яко имущи державу непобедимую, от всяких нас бед свобождай, да зовем Ти:

Радуйся Радосте наша, покрый нас от всякаго зла честным Твоим омофором!

Икос 1

Архангел и Ангел множество, с Предтечею, Богословом и всех святых ликом, сопредсташа Тебе Царице своей, в церкви Влахернстей, и умиленныя моления Твоя о всем мире слышавше, со удивлением возопиша таковая:

Радуйся, Бога Отца безначальнаго предвечное благоволение; радуйся, Бога Сына безлетнаго пречистое вместилище.

Радуйся, Бога Духа Всесвятаго избранное жилище; радуйся, Горних чинов ангельских непрестающее удивление.

Радуйся, темных сил адских всегрозное устрашение; радуйся, Юже на воздусе сретают многоочитии Херувими.

Радуйся, Ейже похвальная восписуют шестокрилатии Серафими; радуйся, Еяже преблагому покрову и мы, земнороднии, благодарне поклоняемся!

Радуйся, Радосте наше, покрый нас от всякаго зла честным Твоим омофором!

Кондак 2

Видевше Тя святый Андрей с Епифанием в церкви на воздусе за Христианы Богу молящуюся, познаша, яко Матерь еси вознесшагося на Небо Христа Бога нашего, и, припадше на землю, радостно поклоняхуся всеблагому Покрову Твоему, зовуще: Аллилуиа!

Икос 2

Разум неуразуменен еси, Богородице Дево, в защищении людей православных, сего ради врази наши и не познают, коль сильна есть молитва Божия Матере: мы же о Твоем всемощнем заступлении добре ведуще, сице к Тебе со умилением зовем:

Радуйся, премилосердая Утешительнице всех скорбящих и обремененных; радуйся, неусыпающая Наставнице всех заблуждших и ослепленных!

Радуйся, праведно движимый гнев Божий на нас Твоим молением скоро утоляющая; радуйся, злыя страсти наша всемощным мановением укрощающая!

Радуйся, крепкое возбуждение спящих совестей; радуйся, нетрудное преодоление беззаконных навыков.

Радуйся, Еяже ради ад стенет и дуси злобы трепещут; радуйся, Еяже ради врата рая всем нам отверзаются!

Радуйся, Радосте наша, покрый нас от всякаго зла честным Твоим омофором!

Кондак 3

Сила Вышняго осеняет с верою и благоговением прибегающих к Твоему всечестному покрову: Единей бо точию Тебе, Пресвятей и Пречистей Матери Божией дадеся, да всякое прошение Твое исполнится. Тем убо всяк возраст верных славословит Тя и Сына Твоего, зовущ: Аллилуиа!

Икос 3

Имущи богатство милосердия неоскудное, всем концем земли простираеши руку помощи, Владычице: болящим исцеление, страждущим ослабу, слепым прозрение и всем вся, по коегождо потребе подаеши, благодарне вопиющым:

Радуйся, Православия несокрушимая крепосте и оградо; радуйся, святых храмов и олтарей первейшее украшение!

Радуйся, благочестия вернейшее ограждение; радуйся, благосердых градоправителей неусыпающая Споспешнице!

Радуйся, непобедимая Воеводо вождей и воинств христианских; радуйся, святое зерцало правды судиям немздоприимным!

Радуйся, совершенный Разуме наставников и детоводителей; радуйся, благословение домов и семейств благочестивых!

Радуйся, Радосте наша, покрый нас от всякаго зла честным Твоим омофором!

Кондак 4

Бурею многих бед одержимым нам помогаеши, Владычице: стоиши бо пред лицем олтаря Господня воздвигши руце Твои, и молишися, яко да нашу недостойную молитву призрит Господь Царь Славы, и послушает прошения призывающих имя Твое святое, к Сыну же Твоему зовущих: Аллилуиа!

Икос 4

Услыша Господь Бог Иисуса Навина молящася, и повелевающа солнцу стати, дондеже отмстит врагом. Слышит и Твоя ныне моления Господь Иисус, избранная Палато Духа Святаго. Темже и мы грешнии, на Твой надеющеся Покров, Тебе, яко Божией Матери, глаголати дерзаем:

Радуйся, от Солнца мысленнаго озаренная, и нас светом незаходимым просвещающая; радуйся, сиянием пречистыя души Твоея, всю землю просветившая!

Радуйся, чистотою телесе Твоего все небеса возвеселившая; радуйся, святых обителей Христовых покров и снабдение!

Радуйся верных пастырей Церкве бодрость и вразумление; радуйся, богобоязненных иноков и инокинь Наставнице!

Радуйся, невозмущаемое успокоение благоговейных старцев; радуйся, тайное веселие чистых дев и вдовиц!

Радуйся, Радосте наша, покрый нас от всякаго зла честным Твоим омофором!

Кондак 5

Боговидец Моисей в ополчении иногда на Амалика, егда руце воздвизаше, Израиль одолеваше, егда же руце низпущаше, тогда Амалик побеждаше, поддержащими же его укреплен, победи врага: Ты же, о Богомати, воздевши руце Твои на умоление, аще и никимже поддержима, всегда побеждаеши враги христианския и нам щит еси непобедим, вопиющим: Аллилуиа!

Икос 5

Видевше Тя святых собори на воздусе с церкве Влахернстей молебнии руце к Сыну и Богу простирающую, радостно со Архангелы и Ангелы благодарную Ти песнь воспеша. Мы же, крепчайшима, паче Моисеевых рук, дланьмаТвоима укрепляеми, умильно вопием:

Радуйся, Еяже руце поддержит за всех нас единая Ея к нам любы и милосердие; радуйся, пред Неюже врази наши, видимии и невидимии стояти не могут!

Радуйся, темное полчище страстей и похотей наших прогоняющая; радуйся, Огнь Божественный  Христа неопально на руку Своею держащая, и нас хладных тем воспламеняющая!

Радуйся, воинствующих на плоть целомудрием изрядное венчание; радуйся, подвизающихся в посте и безмолвии присное собеседование!

Радуйся, изнемогающих от уныния и печали скорая Утешительнице; радуйся, благодатию смирения и терпения снабдевающая!

Радуйся, Радосте наша, покрый нас от всякаго зла честным Твоим омофором!

Кондак 6

Проповедник неоскудеваемыя благодати и милостей Твоих явися святый Роман Сладкопевец, егда от Тебе во сне прият свиток книжный на снедение: тем убо умудрен, нача разумно пети во славу Твою, святым же писати похвальная, взывая с верою: Аллилуиа!

Икос 6

Возсияла еси от истиннаго Солнца Правды Заря, Дево Богоотроковице, просвещающая всех премудростию Бога Сына Твоего, и в познание истины приводящая зовущих Ти таковая:

Радуйся, Божию Силу и Божию Премудрость  Христа плотию породившая; радуйся, юродивую мудрость века сего посрамившая и ослепленных ею на путь правый наставляющая!

Радуйся, святыя веры охранение и православных догматов Наставнице; радуйся, нечестивых ересей и тлетворных расколов Искоренительнице!

Радуйся, тайная и неудобь предвиденная вся добре ведущая, и имже подобает сказующая; радуйся, лживых провидцев и суетная гадания посрамляющая!

Радуйся, в час недоумений мысль благу на сердце полагающая; радуйся, от пагубных начинаний и несмысленных пожеланий воспящающая!

Радуйся, Радосте наша, покрый нас от всякаго зла честным Твоим омофором!

Кондак 7

Хотяй долготерпеливый Всевидец Господь явити Своего человеколюбия неизследимую щедрот бездну, избра Тебе едину в Матерь Себе и сотвори Тя людем непреодоленное защищение: да аще кто от них и праведным судом Божиим осуждения достоин явится, Твоим обаче державным Покровом сохраняется на покаяние, зовый: Аллилуиа!

Икос 7

Дивная показал еси дела Твоя в Пречистей Матери Твоей, Господи, егда пречудный омофор в руце Ея светящийся паче луч солнечных явися, имже покрываше люди, сущия в церкви Влахернстей. О таковем убо знамении милосердаго Ея заступления услышавше, ужасом и радостию одержими, вси глаголаху:

Радуйся, нерукотворенный омофор, аки облак, над всем миром распростершая; радуйся, превечнаго Архиереа, Сына Своего, знамение на руце Своей держащая!

Радуйся, новую милость и новую благодать сим в Церкви Православней являющая; радуйся, столпе облачный, от искушений и соблазнов мира всех нас покрывающий!

Радуйся, столпе огненный, среди мглы греха всем нам путь спасения показующий; радуйся, явных благочестия подвижников явное укрепление!

Радуйся, тайных среди мира рабов Божиих тайное вразумление; радуйся, и мене обнаженнаго добрых дел, не оставляющая Своим Покровом и благодатию!

Радуйся, Радосте наша, покрый нас от всякаго зла честным Твоим омофором.

Кондак 8

Дивно Тя от небес во Влахернстей церкви явльшуюся Ангели воспеша, Апостоли прославиша, лик святителей и преподобных и жен святых сословие восхвалиша, Предтеча с Богословом поклонишася, людие же, сущий в церкви, с веселием вопияху: Аллилуиа!

Икос 8

Всеми вышними и нижними владычествуя Господь, узрев Тя в церкви Матерь Свою стоящу и со умилением к Нему молящуюся, рече: Проси, Мати Моя, зане не отвращуся Тебе, но исполню вся прошения Твоя и благодарственная сице Тебе всех пети научу:

Радуйся, ковчеже Завета, в немже хранится освящение всего рода человеческаго; радуйся, стамно пресвятая, в нейже алчущим правды блюдется Хлеб Жизни Вечныя!

Радуйся, сосуде всезлатый, в немже уготовася нас ради плоть и кровь Божественнаго Агнца; радуйся, оставленных врачами на Свои всемощныя руце приемлющая!

Радуйся, разслабленных телом, но не духом и верою, со одра болезни воздвизающая; радуйся, погубляющим от недуга ум новый и лучший смысл подающая!

Радуйся, на стропотнем пути греха и страстей нас премудре запинающая; радуйся, жестокость нераскаяннаго сердца нашего умиляющая!

Радуйся, Радосте наша, покрый нас от всякаго зла честным Твоим омофором!

Кондак 9

Все естество ангельское похвальная приносит Тебе, истинней Божией Матери и Заступнице всех притекающих к Тебе, ведуще, яко несокрушимым Покровом Твоим праведных возвеселяеши, грешных заступаеши, бедствующих избавлявши и молишися о всех верных, зовущих: Аллилуиа!

Икос 9

Ветия многовещанныя, яко рыбы безгласныя недоумеют, како восхвалите по достоянию великий всечестнаго Покрова Твоего праздник: вся бо о Тебе от них глаголемая не суть довольна к единому изчислению щедрот Твоих. Мы же, Твоя неисчетная благодеяния видяще, с веселием взываем:

Радуйся, от язвы и всегубительства смертнаго нас соблюдающая; радуйся, от внезапнаго колебания земли грады и веси сохраняющая!

Радуйся, от разлияния вод и потопления рукою крепкою возводящая; радуйся, от запаления огненнаго росою молитв Твоих избавляющая!

Радуйся, от глада душевнаго и телеснаго хлебом жизни снабдевающая; радуйся, удары молнии и грома от главы нашея отводящая!

Радуйся, от нашествия иноплеменник и тайных убийц спасающая; радуйся, от домашния брани и вражды единокровных миром и любовию ограждающая!

Радуйся, Радосте наша, покрый нас от всякаго зла честным Твоим омофором!

Кондак 10

Спасти хотяй род человеческий от прелести вражия Человеколюбец Господь Тебе, Матерь Свою, дарова земным нам в помощь, покров и защиту, да будеши печальным утешение, скорбящим радование, обидимым Заступница и да всех из глубины греховныя воздвигнеши, поющих: Аллилуиа!

Икос 10

"Царю Небесный,  глаголаше в молитве на воздусе со Ангелы стоящая Всенепорочная Царица,  приими всякаго человека, молящася к Тебе и призывающа Имя Мое на помощь, да не отъидет от лика Моего тощ и неуслышан". Сию всеблагую молитву слышавше, собори святых, благодарне возопиша:

Радуйся, чистых руками и сердцем земледельцев благословенными плодами венчающая; радуйся, помоще и праведное мздовоздаяние всем право куплю деющим!

Радуйся, клятвопреступлений и неправедных стяжаний всенародное обличение; радуйся, бедствующим в пути, на суше и водах внезапное вспоможение!

Радуйся, безчадных родителей плодами веры духа веселящая; радуйся, безматерних сирот незримая Воспитательнице!

Радуйся, крепкая Заступнице сущих в плену и изгнании; радуйся, неусыпающая Попечительнице во узахи темнице седящих!

Радуйся, Радосте наша, покрый нас от всякаго зла честным Твоим омофором!

Кондак 11

Пение всеумиленное слышаще и теплей Твоей молитве о нас внемлюще, просим Тебе, Дево Богородице, не презри гласа рабов Твоих: к Тебе бо в напастех и скорбех прибегаем, и пред Тобою в бедах наших слезы проливаем, зовуще: Аллилуиа!

Икос 11

Яко светоприемную свещу в молитве горящую, видящи Тя на воздусе Влахернская церковь, согласно со множеством людей, в ней бывших, возглашаше: "Откуду мне сие, да прииде Мати Господа Моего ко мне?" Святый же Андрей со Епифанием тепле моляхуся к Тебе, зовуще:

Радуйся, всех даров духовных и телесных независтная Подательнице; радуйся, полагающих начало покаяния грешников верная Предстательнице!

Радуйся, борющихся со страстьми и прилогами вражиими всегдашняя Споборнице; радуйся, незримое укрощение владык жестоких и зверонравных!

Радуйся, тайный покое и отрадо рабов кротких и страждущих; радуйся, всежеланное совершение благих супружеств!

Радуйся, матерей детородящих скорое и безболезненное разрешение; радуйся, в час кончины единая всем нам Помощнице!

Радуйся, Радосте наша, покрый нас от всякаго зла честным Твоим омофором!

Кондак 12

Благодать Божественную испроси нам у Сына Твоего и Бога, простри нам руку помощи, отжени от нас всякаго врага и супостата и умири нашу жизнь, да не погибнем люте без покаяния, но приими нас в вечныя кровы, Покровительнице наша, да радующеся Тебе зовем: Аллилуиа!

Икос 12

Поюще Твой державный Покров, хвалим Тя вси, яко твердую Предстательницу нашу, и поклоняемся Тебе, о нас молящейся: веруем бо и надеемся, яко испросиши у Сына Твоего и Бога благая вечная и временная, всем с любовию вопиющим Тебе сице:

Радуйся, всей вселенней крепкое заступление; радуйся, всех стихий земных и небесных освящение!

Радуйся, всех времен года благословение; радуйся, всех наветов и искушений, от мира, плоти и диавола находящих, попрание!

Радуйся, нечаемое примирение ожесточенно враждующих; радуйся, недоведомое исправление нераскаянных грешников!

Радуйся, не отвергающая всеми презренных и отверженных; радуйся, самих отчаянных от рова погибели исхищающая!

Радуйся, Радосте наша, покрый нас от всякаго зла честным Твоим омофором!

Кондак 13

О Всепетая Мати, Пречистая Госпоже, Дево Богородице! К Тебе возвожду душевныя и телесныя очи, к Тебе простираю разслабленныя руце и из глубины сердца вопию: призри на веру и смирение души моея, покрый мя всемощным омофором Твоим, да избавлюся от всех бед и напастей, и в час кончины моея, о Всеблагая, предстани мне, и уготованнаго ради грехов моих избави мучения, да выну поклоняяся зову: Аллилуиа!

Этот кондак читается трижды, затем Икос 1: "Архангел и Ангел множество..." иКондак 1: "Избранней Предвечным Царем..."

Песнь 7, ирмос

Не послужиша твари Богомудрии паче Создавшаго, но огненное прещение мужески поправше, радовахуся поюще: препетый отцев Господь и Бог благословен еси.

Неописанная многими пророки, несведома же была еси, Дево, небесным служащим Богу Ангелом: ныне же вси вемы Тя Богородицу, и Твоея требуем помощи и заступления, Благословенная.

Гора усыренная духом, юже Аввакум виде точащу верным целебную сладость, Богородице Дево, исцели ны, Сыну Твоему вопиющия: Благословен Бог отец наших!

Слава: Преклонивый небеса в Тя, Дево, вселися, и ныне на молитву Твою зрит, Богородице Чистая, Твое, Царице, исполняя прошение: Емуже за ны усердно помолися, на Тя бо надеемся, Благословенная.

И ныне: Творче, Спасе наш, Христе Боже, приими молитву Твоея Матере, юже Тебе за ны грешныя приносит, да Тебе радующеся поем: препетый Отец наших Боже, благословен еси!

Песнь 8, ирмос

Отроки благочестивый в пещи Рождество Богородично спасло есть, тогда убо образуемое, ныне же действуемое, вселенную всю воздвизает пети тебе: Господа пойте дела и превозносите Его во вся веки.

С чинми Ангел, Владычице, с честными и славними пророки, с верховными апостолы, и со священномученики и со архиереи за ны грешныя Богу помолися, Твоего Покрова праздник в Российстей земли прославлыныя.

Гордыню и шатания низложи, и советы неправедных князей разори, зачинающих рати погуби, о Божия Мати, Царице Всечестная! и Благочестиваго Императора нашего рог возвыси, да Твой праздник славим, Пречистая Богородице Дево, зовуще: Господа воспевайте дела, и превозносите Его во вся веки!

Слава: Усты приносяще Тебе пение, и душею верно покланяемся: ибо внутрь сердца наша горят. Мати Божия Пречистая, помилуй нас молящихся Тебе, и Господа воспевающих, и превозносящих Его во вся веки.

И ныне: Многими отягчився грехи, недоумею по достоянию написати Твоего Покрова, Богородице, похвалу: но, яко Мати Божия, украси Твой праздник чудесы, да вси радующеся поем Господа, и превозносим Его во вся веки.

Песнь 9, ирмос

Всяк земнородный да взыграется духом просвещаем, да торжествует же безплотных умов естество, почитающее священное торжество Богоматере, и да вопиет: радуйся, Всеблаженная Богородице, Чистая Приснодево!

Высокий Царю, со Отцем седяй и от Серафим воспеваемый, призри на молитву Материю, юже Тебе за ны грешныя приносит, и очисти грехи нашя, спаси град, и люди умножи, даждь Императору здравие и спасение, и на поганыя победу, молитвами Рождшия Тя.

Ангельский глас вопием Тебе, Дево Богоизбранная: радуйся, яже Адама паки в рай введшая! Радуйся, демоны прогоняющая Твоим именем! Радуйся, надеждо христиан, радуйся, освящение душ, радуйся, Хранительнице града нашего!

Слава: Помяни нас во Твоих молитвах, Госпоже Дево Богородице, да не погибнем за умножение грехов наших, покрый нас от всякаго зла и лютых напастей: на Тя бо уповаем и Твоего Покрова праздник чествующе, Тя величаем.

И ныне: Дар от Бога прияла еси, яко Мати Божия, всех христиан недуги исцеляти и от бед избавляти, и грехи отпущати, и от пленения спасати и всякия нужды, но и нас не презри, Госпоже: веси бо, ихже требуем, здравия телесем, и душам спасения.

Светилен

Подобен: Жены услышите:

О Пресвятая Госпоже Дево Богородице! Покрый нас чудным Твоим омофором, сохраняя Императора и люди от всякаго зла, якоже Тя пречудный Андрей виде во Влахернстей церкви молящуюся: и ныне нам, Госпоже, поели великую Твою милость.(Трижды.)

На хвалитех стихиры, на 4, глас 8й Подобен: О преславнаго чудесе:

Тебе припадаем, Госпоже, и, умильно кланяющеся Тебе, вопием: радуйся, Богоблаженная Владычице, многоименитая Дево, пророки проображенная честно: в Тя бо яко роса Христос Бог сниде, и родила еси браконеискусная чистая, и на руку носила еси всех Творца и Господа: Емуже ныне о нас молися славящих верно Твоего Покрова праздник.

Поют Тя, Дево Богородице, Ангельстии чини, и славят патриарси со архиереи, и святии апостоли, яко Матери Божий честно служат Тебе, видяще Тя за мир молитву творящую ко Спасу всех Христу Богу, Емуже помолися избавите град и люди, славящыя Тя верно, и Твоего Покрова праздник чествующая. (Дважды.)

Паче Аароня кивота, всю Тя Бог освяти Духом, Богородице, Святым: и паче солнечных луч Твоим светящимся омофором освещаеши церковь и люди, и тму грехов наших отгонявши, избавлявши же от бед и скорбей, верою чествующия Твоего честнаго Покрова праздник.

Слава, и ныне, глас 6й

Яко виде Тя пречудный Андрей на воздусе со Архангельским множеством, со апостолы и пророки и множеством мучеников, Сыну Твоему и Богу нашему о граде и людех молящуюся, Владычице, и честным Твоим Покровом покрывающую, не оскудей и ныне, Пречистая, спасти изрядное достояние Твоего Сына, пречестный праздник Твой празднующе, многопетая.

Молитва ко Пресвятой Богородице

О Пресвятая Дево, Мати Господа Вышних Сил, Небесе и земли Царице, града и страны нашея всемощная Заступнице! Приими хвалебно благодарственное пение сие от нас, недостойных раб Твоих, и вознеси молитвы наша к престолу Бога Сына Твоего, да милостив будет неправдам нашим и пробавит благодать Свою чтущим Всечестное имя Твое и с верою и любовию покланяющимся чудотворному образу Твоему. Несмы бо достойни от Него помиловани быти, аще не Ты умилостивиши Его о нас, Владычице, яко вся Тебе от Него возможна суть. Сего ради к Тебе прибегаем, яко к несомненней и скорей Заступнице нашей: услыши нас, молящихся Тебе, осени нас вседержавным Покровом Твоим и испроси у Бога Сына Твоего пастырем нашим ревность и бдение о душах, градоправителем мудрость и силу, судиям правду и нелицеприятие, наставником разум и смиренномудрие, супругом любовь и согласие, чадом послушание, обидимым терпение, обидящим страх Божий, скорбящим благодушие, радующимся воздержание; всем же нам дух разума и благочестия, дух милосердия и кротости, дух чистоты и правды. Ей, Госпоже Пресвятая, умилосердися на немощныя люди Твоя; разсеянныя собери, заблуждшия на путь правый настави, старость поддержи, юныя уцеломудри, младенцы воспитай, и призри на всех нас призрение милостиваго Твоего заступления, воздвигни нас из глубины греховныя и просвети сердечныя очи наша ко зрению спасения; милостива нам буди зде и тамо, в стране земнаго пришельствия, и на Страшнем Суде Сына Твоего: преставлыпияся же в вере и покаянии от жития сего отцы и братию нашу в Вечней Жизни со Ангели и со всеми святыми жити сотвори. Ты бо еси, Госпоже, Слава небесных и Упование земных, Ты по Бозе наша Надежда и Заступница всех притекающих к Тебе с верою. К Тебе убо молимся и Тебе, яко Всемогущей Помощнице, сами себе и друг друга и весь живот наш предаем, ныне и присно и во веки веков. Аминь.

Молитва ко Пресвятой Богородице человека, сущаго в скорби и озлоблении

Царице моя преблагая, надеждо моя Пресвятая, приятелище сирым и странным Заступнице, бедствующих помоще и озлобляемых покрове, зриши мою напасть, зриши мою скорбь: отвсюду искушением одержим есмь, а заступающаго несть. Ты убо Сама помози ми, яко немощну, окорми мя, яко странна, настави яко заблуждша, уврачуй и спаси^яко безнадежна. Не имам бо иныя помощи, ни инаго предстательства, ни утешения, токмо Тебе, о Мати всех скорбящих и обремененных! Призри убо на мя грешнаго и во озлоблении сущаго и покрый мя пресвятым омофором Твоим, да избавлен буду от зол, мя обышедших, и восхвалю выну препетое имя Твое. Аминь.

Таже: Достойно есть... И отпуст обычный.

Служба и акафист Святому Архангелу Михаилу

Начало обычное

На Господи, воззвах, стихиры,

глас 4й

Подобен: Яко добля:

Трисолнечнаго Божества предстоятель сый светлейший, Михаиле Архистратиже, с горними силами зовеши, радуяся: свят еси Отче, свят еси собезначальное Слово, свят еси и Святый Душе, едина Слава, едино Царство и естество, едино Божество и сила.(Дважды.)

И вид твой огнен, и доброта чудна, Михаиле первоангеле: невещественным бо естеством преходиши концы, исполняя повеления всех Творца, силен в крепости твоей познаваем. Дважды.)

Творяй Ангелы Твоя, якоже писано есть, духи, и служащия Тебе пламень огненный, посреде чинов Твоих Архангельских первенствующа показал еси, Господи, Михаила Архистратига, Твоим мановениям повинующася, Слове, и песнь трисвятую со страхом возглашающа Славе Твоей. Дважды.)

Слава: Византиево, глас 7й:

Срадуйтеся нам вся Ангельская чиноначалия: предстоятель бо ваш и наш предстатель, великий Архистратиг, в днешний день в честнем его храме собором верных по долгу усердно прославляется и в молитвах призывается: покрый нас кровом крилу твоею, великий Архистратиже Михаиле.

И ныне: Богородичен, глас тойжде:

Срадуйтеся нам вся девственных ликостояния: Предстательница бо наша, и Ходатаица, и Покров, и великое прибежище, в днешний день всечестнаго празднества, вся скорбящия утешает: темже по долгу ублажающе Сию, возопиим: покрый ны Божественным предстательством Твоим, Пречистая Богородице Владычице!

На стиховне стихиры, глас 1й

Чиноначальник Вышних сил Михаил, днесь нас к торжеству созва, сохраняли ны от всякаго диаволя обстояния: приидите убо празднолюбцы цветы добродетелей вземше, чистыми помыслы и совестию благостоянною, Архангелов предстоятеля почтим: той бо, непрестанно Богу предстоя и трисвятую песнь воспевая, молит спастися душам нашим.

Стих: Творяй Ангелы своя духи, и слуги свои пламень огненный.

Небесным первствуя в дерзновении мнозем, и предстоя престолу страшному в славе, самовидче неизреченных тайн, спаси ны, Михаиле Архистратиже, сущие в нуждах бед и напастей, молитвами твоими.

Стих: Хвалите его вси Ангели его, хвалите его вся силы его.

Безплотных Ангелов первый еси, и служитель Божественнаго Света, самовидец же и таинник чудес, темже от бед избави ны, Михаиле Архистратиже, чтущия имя твое благочестно, и поющия во славу Пресвятыя Троицы.

Слава, и ныне, глас 8й

Небесных чинов начальник, служитель же славы Божественныя достойно быв повелением Зиждителя твоего, христианам еси ходатай верный невещественною твоею силою вся земная охраняя; темже по долгу восхваляем тя вси, преславное твое днесь совершающе торжество, Михаиле Архистратиже. Ты же моли Христа Бога, грехов оставление даровати любовию тя прославляющим.

Тропарь, глас 4й

Небесных воинств Архистратиже, молим тя присно мы недостойнии, да твоими молитвами оградиши нас кровом крил невещественныя твоея славы, сохраняя ны, припадающия прилежно и вопиющия: от бед избави ны, яко чиноначальник Вышних сил.

Господи помилуй. (Трижды). Слава, и ныне: Таже псалом 50: Помилуй мя, Боже...

Канон, глас 1й

Песнь 1, ирмос

Отверзу уста моя, и наполнятся Духа, и слово отрыгну Царице Матери, и явлюся, светло торжествуя, и воспою радуяся Тоя чудеса.

Припев: Святый Архистратиже Михаиле, моли Бога о нас.

Божественными светлостьми облистаемь всегда, ум мой озари, еже воспета тя, Архистратиже горних воинств, всех утверждение притекающих к тебе.

Ум пребезначальный, премирнаго чина начальника показа тя, преславне Архистратиже, и свет сущих во тме, и божественное украшение Церкве своея.

Слава: Умов превышая небесных в силе и благолепии, дольним же всеизряднейшее, Михаиле, явился еси ограждение и утверждение, и оружие, враги потребляющее.

И ныне: Дево Всенепорочная, Ангелов радование, человеков помоще, Ты мне помози мореплавающему, и в бури греха присно впадающу и бедствующу.

Песнь 3, ирмос

Твоя песнословцы, Богородице, живый и независтный источниче, лик себе совокупльшия духовно утверди, в Божественней Твоей славе венцев славы сподоби.

Крепостию Божественною, воеводо Ангелов всехвальне, обходиши всю землю, от лютых ны изъимая, призывающия твое преславное имя.

Яко богоподобен проповедник, яко предстатель верных непостыден, заблуждших путевождь и наказатель был еси выну, Архистратиже боговиднейший.

Слава: Божественнаго сияния чистейшее зерцало явился еси, озаряя лучами Трисолнечнаго Божества вся дольняя, на небеси и на земли, Михаиле первоангеле досточудне.

И ныне: Невещественныя умы Составивый волею, в вещественное Твое чрево вселися хотением, Всенепорочная, плотию зрим николиже зренный.

Седален, глас 1й

Лик Ангельский, Архистратига имея божественнаго Михаила, с ним Святей Троице немолчное приносит пение: из не сущих бо Содетель всяческих воинства огнезрачных чинов словом приведе.

Слава, и ныне: Упование христиан Пресвятая Дево, Егоже родила еси Бога, паче ума же и слова, непрестанно моли с Вышними силами, подати нам оставление грехов и исправление жития верою и любовию, присно Тя славящим.

Песнь 4, ирмос

Седяй в славе на Престоле Божества, во облаце легце прииде Иисус Пребожественный нетленною дланию, и спасе зовущия: слава, Христе, силе Твоей.

Ум сый безначальный, Ангельские умы хотением всемощным создал еси, начальника посреде их Михаила соделав, всеблаженным причастием Славы Твоея просвещаема, и умными богоначалии облистаема.

Пение трисвятое со Престолы и Началы, и Силами, и Властьми, и священными Господствы возглашаеши Троице, преславне Михаиле.

Слава: Величаем всех Творца же и Господа, за благоутробие давшаго необориму стену и забрало Михаила нам, светозарнаго Архистратига.

И ныне: Мысленно, Дево, Твоего Пречистого Рождества преславное в дусе провидев событие древле Пророк, гору Тя приосененную нарече, из неяже святый прииде Бог воплощаем.

Песнь 5, ирмос

Ужасошася всяческая о Божественней славе Твоей, Ты бо, неискусобрачная Дево, имела еси во утробе над всеми Бога, и родила еси безлетнаго Сына, всем, воспевающим Тя, мир подавающая.

Явился еси предводящ древняго Израиля столпом облачным во дни, и столпом огненным в нощи, Михаиле безтелесный, Ангелов Архистратиже.

Невещественными озаряемь сиянии присно, причастием же богоначальным, и нам светодательное озарение подаеши, первоангеле, призывающим имя твое.

Слава: Украсися благодатию пречестный твой храм: в том бо незримо являлся, яко врачевств источник неоскудный, Михаиле первоангеле, всякия страсти потребляеши.

И ныне: Умных Ангелов Тя показа Бог вышитую, вселився в Твоя ложесна, Чистая Всенепорочная, Егоже моли всегда, ущедрити поющия Тя.

Песнь 6, ирмос

Божественное сие и всечестное совершающе празднество, богомудрии, Богоматере, приидите руками восплещим, от Нея рождшагося Бога славим.

Радуется верных множество, благохвалящее тя, Михаиле, и славит всесвятаго Бога, дивне совокуплынаго земнородных со Ангелы, Своею благостию.

Воинства Израилева многажды спасл еси являлся, Михаиле, и Божественная подая повеления, и враги в конец низлагая.

Слава: Яко виде тя Иисус Навин, поклонися, вопросив честнаго твоего и святаго имене, благоговением же и страхом одержим.

И ныне: Блажени людие присно блажащий тя, яко Бога всеблаженнаго рождшую, иже земная за милосердие неизреченным единением с тобою обожил есть.

Кондак 1

Избранный Небесных Сил воеводо и рода человеческаго заступниче, сие тебе, иже тобою от скорбных избавляеми, благодарственное приносим пение, ты же, яко предстояй престолу Царя Славы, от всяких нас бед свобождай, да с верою и любовию в похвалу тебе зовем:

Радуйся, Михаиле, великий Архистратиже, со всеми Небесными Силами.

Икос 1

Яко Ангельских огнезрачных ликов предстоятеля, ангельскими убо и языки подобаше восхвалите тя, Михаиле: но дондеже вразумляемии тобою, навыкнем безплотных глаголом, услыши, аще и от человеческих, обаче благодарных устен, сицевая:

Радуйся, звездо мира первообразная; радуйся, свеще истины и правды златозарная!

Радуйся, лучей света несозданнаго первый во ангельских ликостояниих приемниче; радуйся, Ангелов и Архангелов начальниче!

Радуйся, в немже наивящше светлеется слава Творческия Десницы; радуйся, имже красуются соборы всех существ безплотных!

Радуйся, Михаиле, великий Архистратиже, со всеми Небесными Силами.

Кондак 2

Провидяще веры очесы величие духовныя красоты и силу молниеносныя десницы твоея, Архангеле Божий, мы, яко земнии и плотию обложеннии, удивлением, радостию и благодарением ко Творцу всяческих исполняемся, зовуще со всеми Небесными Силами: Аллилуиа!

Икос 2

Разум чист и свободен от страстей испроси нам, пречудный Михаиле, Небесных чинов начальниче, да, вознесшеся мыслию от земных к Небесным, хвалебную песнь воспоем та сице:

Радуйся, Божия неизреченныя красоты и доброты ближайший зрителю; радуйся, всеблагих советов Пресвятыя Троицы приискренний таинниче!

Радуйся, превечных судеб Троических верный исполнителю; радуйся, емуже с любовию удивляются Небесная воинства!

Радуйся, егоже с верою прославляют земнороднии; радуйся, егоже трепещут адския силы!

Радуйся, Михаиле, великий Архистратиже, со всеми Небесными Силами.

Кондак 3

Силу необоримыя ревности по славе Божией в себе являя, стал еси во главе ликов ангельских, Михаиле, противу дышащаго злобою, прегордаго денницы, емуже со темными клевреты его с высоты небесныя в преисподнюю низвержену сущу, воинства Небесная, тобою преславне водимая, с веселием, яко едиными усты, пред Престолом Божиим возгласиша: Аллилуиа!

Икос 3

Имать тебе, Архангеле Михаиле, весь род христианский велика заступника и дивна во бранех с противными помощника: сего ради пречуднаго покрова твоего сподобитися желающе, в день торжества твоего взываем ти сице:

Радуйся, имже сатана, яко молния, с небесе низвержеся; радуйся, имже хранимый род человеческий, к небеси восходит!

Радуйся, всесветлаго мира Горняго предивное украшение; радуйся, падшаго мира дольняго преславное заступление!

Радуйся, николиже силами зла побежденный; радуйся, со всеми Ангелы Божиими в истине и правде на веки благодатию Божиею утвержденный!

Радуйся, Михаиле, великий Архистратиже, со всеми Небесными Силами!

Кондак 4

Бури искушений и бед избави нас, Ангелов первопрестольниче, с любовию и радостию пресветлое торжество твое совершающих: ты бо еси в бедах великий помощник и в час смерти от злых духов хранитель и заступник всех вопиющих твоему и нашему Владыце и Богу: Аллилуиа!

Икос 4

Видяще твое противу полчищ сатанинских дерзновение, вси чинове Ангельстии с радостию подвигошася во след тебе на брань за имя и славу своего Владыки, вопиюще: кто яко Бог; мы же, ведуще сатану под ногами твоима повержена, тебе, яко победителю, зовем:

Радуйся, имже мир и тишина на небеси водворишася; радуйся, от негоже духове злобы даже до ада низложишася!

Радуйся, ангельския воинства и силы мира невидимаго ко истреблению зла направляли; радуйся, прю и возмущение стихий мира видимаго незримо укрощаяй!

Радуйся, подъемлющих брань к духовом злобы поднебесныя дивный споборниче; радуйся, изнемогающим во искушениих и напастех века сего крепкий помощниче!

Радуйся, Михаиле, великий Архистратиже, со всеми Небесными Силами!

Кондак 5

Боготочный источник превеликих чудес явился еси во храме твоем, иже в Хонех; не точиют бо змий великий и страшный, на месте том пребывавый, силою твоею потребися, но и струи водныя, всякий недуг телесный врачующия, открышася, да вси прославляющему тя Владыце Ангелов, с верою зовут: Аллилуиа!

Икос 5

Слышаще и ведуще тя яко светило великое, посреде ликов ангельских блистающася, пречудный Михаиле, к тебе, по Бозе и Пресвятей Матери Божией, прибегаем: озари лучами света твоего всех нас, вопиющих ти сице:

Радуйся, вождю и хранителю в пустыни народа богоизбраннаго; радуйся, высокий посредниче закона, рукою Моисея на Синаи даннаго!

Радуйся, у негоже судии и вожди Израилевы силу и покров обретаху; радуйся, чрез негоже пророцы и первосвященницы иудейстии дар ведения от всеведущаго Бога приимаху!

Радуйся, богобоязненныя законодавцы тайною премудростию снабдеваяй; радуйся, суд и правду творящим благость на сердце полагали!

Радуйся, Михаиле, великий Архистратиже, со всеми Небесными Силами.

Кондак 6

Провозвестника тя Божиих судеб егда узре некогда Маное, недоумения и страха исполнися, мня не жити ктому на земли; научен же от жены своея о благости явления и кротости словес твоих, в радости о имевшем родитися, по словеси твоему, сыне своем Сампсоне, благодарне возопи Богу: Аллилуиа!

Икос 6

Возсиял еси пречудно славою, Михаиле, егда во образе человечесте пред Иисусом Навином стал еси, глаголя: иззуй сапог с ногу твоею: аз есмь Архистратиг силы Господни. Таковому явлению твоему чудяшеся, с любовию вопием ти:

Радуйся, боговенчанных глав неусыпный охранителю; радуйся, противляющихся власти, яко Божию повелению противящихся, скорый низложителю!

Радуйся, усмирителю народных треволнений; радуйся, незримый упразднителю злочестивых обычаев!

Радуйся, яко ты просвещаеши сомнящихся в час лютых недоумений; радуйся, яко ты изхищаеши искушаемых от пагубоносных наваждений!

Радуйся, Михаиле, великий Архистратиже, со всеми Небесными Силами!

Кондак 7

Хотяй Владыка всяческих показати, яко жребии сынов человеческих не самослучайнии суть, но в деснице Его выну содержатся, даде тя царствам земным заступника и хранителя, да племена и народы к вечному Царствию Божию уготовляеши; сего ради вси, ведущий о велицем служении твоем спасению человеческому, благодарне зовут Богу: Аллилуиа!

Икос 7

Новая чудеса показа нам, Архистратиже, тобою на земли всех чудес Творец и Владыка, егда храм, во имя твое созданный, от потопления водами речными дивно спасл еси, струям потока в недра земная устремитися повелевый: еже видя блаженный Архипп с духовными чады своими, благодарне к тебе возопи:

Радуйся, святых храмов Божиих несокрушимая оградо; радуйся, врагом зеры Христовы необоримая преградо!

Радуйся, егоже велению стихии покоряются; радуйся, имже вси злобнии замыслы сокрушаются!

Радуйся, верным радость от престола Вседержителя износящий; радуйся, неверных на стезю правды и истины приводящий!

Радуйся, Михаиле, великий Архистратиже, со всеми Небесными Силами.

Кондак 8

Странное чудо силы твоея, Архистратиже Божий, уведе на себе Аввакум, егда по манию Божию восхитив, принесл еси его скоротечне от Иудеи в Вавилон, дати пищу Даниилу, в рове со львы заключену: темже удивлься превеликому действию силы твоея, возопи с верою: Аллилуиа!

Икос 8

Весь еси в вышних, Михаиле, Престолу Царя Славы предстояй, не далек еси и от нижних, ратуя выну со врагами спасения человеческаго: темже вси вожделеннаго Отечества Небеснаго достигнути хотящий согласно тебе зовут:

Радуйся, начальнике трисвятаго ангельскаго пения; радуйся, земнородных присно готовый предстателю и хранителю!

Радуйся, прегордаго фараона с неверными египтяны поразивый страннообразно; радуйся, верныя иудеи путеводивый в пустыни преславно!

Радуйся, имже угасися пламень пещи вавилонския!

Радуйся, Михаиле, великий Архистратиже, со всеми Небесными Силами!

Кондак 9

Вси иноцы Святыя Горы Афонския в радостный трепет приидоша, видяще, како богобоязненна отрока, неистовно от нечестивых златолюбцев во глубину морскую с камнем повержена, спасл еси: темже приявшая его обитель, именем твоим красующися, благодарне взывает ко Господу: Аллилуиа!

Икос 9

Ветий глаголы и любомудров смыслы не довлеют ко изглаголанию силы твоея, Михаиле, како во едину нощь сто осмьдесят и пять тысящ поразил еси от воев царя ассирийска Сеннахирима, да накажется прочее не хулити Имя Господне: мыже, почитающе святую ревность твою о славе Бога Истиннаго, с веселием зовем ти сице:

Радуйся, православных воинств непобедимый воеводо; радуйся, зловерных ратей страх и низложение!

Радуйся, правыя веры и богопочитания насадителю; радуйся, душевредных ересей и расколов искоренителю!

Радуйся, благочестивыя Маккавеи на поле брани многажды укрепивый; радуйся, нечестиваго вождя Антиохова Илиодора в самем храме поразивый!

Радуйся, Михаиле, великий Архистратиже, со всеми Небесными Силами!

Кондак 10

Спастися хотящим нам буди помощник тверд, Архистратиже Божий, избавляли и храняй нас от бед и напастей, паче же от злых навыков и грехов наших, да преспевающе в вере, надежде и любви Христове, с радостию о предивнем заступлении твоем, ко Владыце Ангелов и человеков благодарне зовем: Аллилуиа!

Икос 10

Стена еси верующим человеком, Архистратиже Божий, и столп крепок во бранех со врагами видимыми и невидимыми: сего ради от сетей бесовских тобою избавляеми, благодарным сердцем и усты зовем сице:

Радуйся, врагом веры и сопротивником Святыя Церкве непобедимый противоборниче; радуйся, смиренным провозвестником Евангелиа неутомимый споспешниче.

Радуйся, во тьме зловерия седящих светом веры Христовы просвещаяй; радуйся, лжемудрием объюродевших на стезю истины и покаяния наставляяй!

Радуйся, грозный отмстителю кленущимся именем Божиим всуе; радуйся, молниеносный карателю глумящихся безумие о таинствех святыя веры! Радуйся, Михаиле, великий Архистратиже, со всеми Небесными Силами!

Кондак 11

Пение всякое хвалебное побеждается множеством чудес твоих, Архистратиже Божий, яже совершена суть тобою не точию на Небеси и на земли, но и в темных сенех преисподней, идеже глубиннаго змия связал еси узами силы Господней, да избавляемии от злобы его благословят Владыку Небесе и земли, зовуще: Аллилуиа!

Икос 11

Светоносный служитель истины и чистоты богопочитания явился еси, Архистратиже, егда провидя козни духа тьмы, воспретил еси ему именем Божиим, да не дерзнет сокровенное тело почившаго вождя Израилева Моисеа явити ко обожению чувственным сыновом Израилевым: сего ради, чтуще ныне богосветлый собор твой, благодарне вопием ти:

Радуйся, чистоту боговедения во дни Ветхаго Завета среди иудеев сохранивый; радуйся, плевелы заблуждений во дни Новыя благодати многажды искоренивый!

Радуйся, языческих прорицалищ и кумиров истребителю; радуйся, христианских подвижников и страстотерпцев укрепителю!

Радуйся, немощныя духом силою благодати Божией исполняяй; радуйся, изнемогающия плотию всеоружием веры облекаяй!

Радуйся, Михаиле, великий Архистратиже, со всеми Небесными Силами!

Кондак 12

Благодать от Бога с Небесе испроси нам, поющим во славу всечестнаго имене твоего, Михаиле, да, осеняеми твоим заступлением, во всяком благочестии и чистоте поживем, дондеже отрешеннии смертию от уз плоти, сподобимся предстати огнезрачному Престолу Царя Славы и с лики Ангельскими возопити: Аллилуиа!

Икос 12

Поюще многообразная твоя чудеса, Михаиле, во спасение наше содеянная, молим Господа и Владыку всяческих, да дух ревности по славе Божией, иже в тебе, николиже оскудеет и в нас, зовущих ти сице:

Радуйся, верных рабов Божиих во время благопотребно на высоту власти предивне поставляли; радуйся, продерзых и недостойных с высоты силы и славы незримо низлагали!

Радуйся, в день последний избранных от четырех концев земли имеяй собрата; радуйся, имже грешныя, яко плевелы, по гласу Божию, огню вечному преданы будут!

Радуйся, имже сатана со ангелы его во езеро огненное на веки повер нется; радуйся, имже праведнии во обителех Отца Небеснаго преславне водворятся!

Радуйся, Михаиле, великий Архистратиже, со всеми Небесными Силами!

Кондак 13

О пречудный Архангелов и Ангелов начальниче, за предивное служение твое спасению рода человеческаго приими от нас возносимый к тебе ныне глас хвалы и благодарения, и яко исполнь силы Божией, покрый нас невещественныма крилома твоима от всех враг видимых и невидимых, да прославляемому тобою и прославившему тя Господу выну зовем: Аллилуиа!

Этот кондак читается трижды, затем Икос 1: "Яко Ангельских огнезрачных ликов..." и Кондак 1: "Избранный Небесных Сил..."

Песнь 7, ирмос

Не послужиша твари богомудрии паче Создавшаго: но огненное прещение мужески поправше, радовахуся поюще: препетый отцев Господь и Бог благословен еси.

Начальник Ангелов бысть Михаил Архангел: славится же с ним таинник благодати и Девы обручитель всечестный, Гавриил, радость предвозвещая вопиющим: людие превозносите Христа во вся веки.

Ангелов начальники боговидныя и светоносныя, Михаила и Гавриила, наши благие утешители, и предстатели и хранители, восхвалим верою велегласно.

Слава: Красен и всеблаголепен и боговиден сый, вождь паче ума невещественных духов был еси, Михаиле светозарнейший: с ними убо о всех нас молися.

И ныне: Ума превечнаго истинное Слово соприсносущное, Дево, в Тя неизглаголанно и страшно вселшееся видя, возопи Гавриил Архангел: радуйся, престоле Высочайшаго, Преблагословенная!

Песнь 8, ирмос

Отроки благочестивыя в пещи Рождество Богородично спасло есть, тогда убо образуемое, ныне же действуемое, вселенную всю воздвизает пети тебе: Господа пойте дела, и превозносите Его во вся веки.

Мысленных существ безтелесных чиноначальник, человеков же предстатель благоуспешен, Божий служитель, Михаиле, показался еси преславно, зовый: вся дела Господа пойте и благословите!

Яко светильника два пресветлая, Михаиле и Гаврииле Архангели, трисветлаго Божества сиянми всю тварь просвещающий, лютых мглу отгоняете.

Слава: Яко добрии кормчий Архангели, ко пристанищу Божественныя воли душевный корабль Мой направите, от бури грехов падший и бедствующий.

И ныне: Невестокраситель, божественный Архангел представ, возглашайте Тебе: радуйся, Невесто Божия безневестная, Ангелов славо и человеков спасение и ограждение.

Песнь 9, ирмос

Всяк земнородный да взыграется духом просвещаемь, да торжествует же безплотных умов естество, почитающее священное торжество Богоматере, и да вопиет: Радуйся, Всеблаженная Богородице, Чистая Приснодево.

Благолепие всечестнаго храма твоего, Архангеле, священнотайне твоим присутствием осияваемое, чудес молнии испущает и тьмы недугов отгоняет Божественною благодатию.

Яко двоица прекрасная и светолепная суще, Владычним повелением сущим на земли служите, Михаиле преславне и Гаврииле досточудне, от лютых изъимающе, и всем просвещение посылающе спасительное, Божественным Духом.

Слава: Днесь радуются с нами безтелеснии умы, воспеваема видяще своего великаго и светлаго Архистратига, и любовне с нами сопразднуют, Жизнодавца величающе.

И ныне: Глас божественнаго Гавриила приносим Тебе радостно, Всечистая, и взываем: радуйся, раю, посреде древо жизни имеяй; радуйся Бога Слова жилище и чертоже. Радуйся, воззвание Адама и всего рода человеча!

Светилен

Якоже древле укротил еси реки безчинная устремления и шумения, Архистратиже славы, тако и ныне языков гордыню и демонов свирепства потреби, да по долгу тя чтем в песнех достойно.

Богородичен:

Почитают Рождество Твое безплотных чини, радости бо вся земная Ты наполнила еси Едина: тем Тя Всенепорочную вернии славим, в пениих славословяще.

На хвалитех стихиры, глас 1й

Небесных чинов яко предначальника, и сущих на земли человеков крепкаго тя предстателя, хранителя же и избавителя воспеваем верно, Михаиле Архистратиже, молящеся всякия тлетворныя болезни нас избавити.

Чиноначальник сый Горних Божественных Сил, днесь созывает человеческия лики, един со Ангелы светлый праздник составите, и купно песнь Богу воспета трисвятую.

Огненных слуг Божиих предстоятельство от Отца светов приял еси, Михаиле, тем и сияние Того Славы сияющее на тебе имаши, окрест страшнаго престола предстоя, яко первостоятель Ангельских невещественных чинов.

Под кров невещественных крил прибегающия ны верою, Михаиле богоозаряемый уме, соблюдай и покрывай чрез все житие, и в час смертный предстани, яко помощник всем нам благонадежнейший.

Слава, глас 5й: Идеже осеняет благодать твоя, Архангеле, оттуду диаволя прогонится сила: не терпит бо света твоего видети спадый с небеси денница. Тем молим тя, огненосныя его стрелы, яже на ны движимыя, угаси твоим дуновением.

И ныне: Блажим Тя, Богородице Дево, и славим Тя вернии по долгу, яко град неколебимый, стену необоримую, твердую Предстательницу и прибежище душ наших.

Молитва святому Архангелу Михаилу

Святый и великий Архангеле Божий Михаиле, неисповедимыя и пресущественныя Троицы первый во Ангелех предстоятелю, рода же человеческаго приставниче и хранителю, сокрушйвый с воинствы своими главу прегордаго денницы на небеси и посрамляяй выну злобу и коварства его на земли! К тебе прибегаем с верою и тебе молимся с любовию: буди щит несокрушим и забрало твердо Святей Церкви и Православному Отечествию нашему, ограждая их молниеносным мечем твоим от всех враг, видимых и невидимых! Буди Ангел Хранитель, премудр советодатель и споспешник Благочестивейшему Императору нашему, износя Ему от престола Царя царствующих просвещение и силу, радость, мир и утешение! Буди вождь и соратай непобедим христолюбивому воинству нашему, венчая его сЛавою и победами над супостаты, да познают вси противляющиися нам, яко с нами Бог и святии Ангели Его. Не остави же, о Архангеле Божий, помощию и заступлением твоим и нас, прославляющих днесь святое имя твое: се бо, аще и многогрёшни есмы, обаче не хощем в беззакониих наших погибнути, но еже обратйтися ко Господу и оживленным быти от Него на дела благая. Озари убо ум наш светом Лица Божия, иже выну сияет на молниевидном челе твоем, да возможем разумети, что есть воля Божия о нас благая и совершенная, и вёдети вся, яже подобает нам творити и яже презирати и оставляти. Укрепи благодатию Господнею слабую волю и немощное произволение наше, да утвердившеся в законе Господнем, престанем прочее влаятися* земными помыслы и похотьми плоти, увлекающеся, по подобию несмысленных детей, скорогибнущими красотами мира сего, яко ради тленнаго и земнаго безумие забывати вечная и небесная. Над всеми же сими испроси нам свыше дух истиннаго покаяния, нелицемерную печаль по Бозе и сокрушение с гресех наших, да остающее нам число дней временнаго живота нашего иждивем не во угождении чувств и работе страстем нашим, но во изглаждёнии зол, содеянных нами, слезами веры и сокрушения сердечнаго, подвигами чистоты и святыми делами милосердия. Егда же приблйжится час скончания нашего и свобождения от уз брённаго сего телесё, не остави нас, Архангеле Божий, беззащитных противу духов злобы поднебесных, обыкших преграждати души человечестей восход в горняя: да охраняеми тобою, безпреткновённе достигнем оных преславных селений райских, идёже несть печаль, ни воздыхание, но жизнь безконечная, и сподоблынеся узрёти пресветлое Лице Всеблагаго Господа и Владыки нашего, падше со слезами у ногу Его, в радости и умилении воскликнем: слава Тебе, дражайший Искупителю наш, Иже за премногую любовь Твою к нам недостойным, благоволил еси послати Ангелы Твоя в служение спасению нашему! Аминь.

По сем: Достойно есть... и прочее, и обычный отпуст.

* Впредь волноваться.

Акафист к причащению Святых Таин

Кондак 1

Избранный Женише душ и сердец, вочеловечением Своим и смертию на Кресте обручивый Себе на веки весь род человечь, и давый нам в залог вечныя жизни самое пречистое Тело и Кровь Свою, се по гласу Твоему и аз недостойный, дерзая прихожду к Божественной трапезе Твоей, и поражен величием ея, вопию:

Иисусе, Боже сердца моего, прииди и соедини мя с Тобою на веки!

Икос 1

Ангела Твоего к провидцу Исайи со углем горящим от олтаря Небеснаго послал еси, во еже очистити тем устне его, егда видев Тя, седяща на престоле, о нечистоте своей сокрушашеся: аз же, оскверненный душею и телом, како дерзну приступи™ ко причащению Божественных Твоих Тайн, аще не Ты Сам очистиши мя свыше; тем же из глубины души вопию Ти:

Иисусе всеблагий, коснися огнем благодати Твоея и моих нечистых устен; Иисусе, попали терние моих многих прегрешений!

Иисусе, созижди во мне сердце чисто, и обнови во утробе моей дух правый; Иисусе, изведи из темницы страстей бедную душу мою!

Иисусе, потреби во мне нечистые помыслы и злыя похотения; Иисусе, направи слабыя стопы моя на путь заповедей Твоих!

Иисусе, Боже сердца моего, прииди и соедини мя с Тобою на веки!

Кондак 2

Желанием возжелавый ясти со ученики последнюю пред страданием Твоим пасху, да преподаси им среди нея последний и наибольший залог любве Твоея, и прежде двою дние предпослал еси двоя от них во Иерусалим, да шедше уготовают ю. Поучаяся отсюда, како и нам подобает благовремение уготовляти себе к снедению нашея Божественныя пасхи, сиречь, Тела и Крови Твоея, благодарственно зову Ти: Аллилуиа!

Икос 2

Иззуй сапоги от ногу твоею, земля бо, на ней же стоиши, свята есть, рекл еси Моисею из купины, горевшей и несгаравшей, от невидимаго во оной присутствия Твоего. Сосуд с Божественным Телом и Кровию Твоею воистину более и святее неопалимыя купины есть: аз же перстен, нечист, продан под грех: тем же со смирением и верою вопию Ти:

Иисусе всемогущий, совлеки мя ветхаго человека с деяньми его; Иисусе, умертви семя тли во мне гнездящееся!

Иисусе, расторгни узы греха, имиже связа мя враг; Иисусе, подаждь ми сердце смиренно и дух сокрушен!

Иисусе, отжени от мене искушение и соблазны; Иисусе, утверди мя в вере и любви к Тебе!

Иисусе, Боже сердца моего, прииди и соедини мя с Тобою на веки!

Кондак 3

Отцы ваши ядоша манну в пустыни и умроша: Аз есмь хлеб, сходяй с небесе, да аще кто яст от него, жив будет во веки; и хлеб, егоже Аз дам, Плоть Моя есть, юже Аз дам в живот мира,  рекл еси иудеом, искавшим видети от Тебе знамение с небеси, подобное манне Моисеевой: еже мы слышаще и событие предреченнаго видяще, со страхом зовем: Аллилуиа!

Икос 3

Востав с вечери, якоже повествует святой Иоанн, и препоясався лентием, умыл еси ноги учеником, научая сим, да не приступаем к Божественней трапезе Твоей неомытые слезами покаяния во грехах наших. Ощущая презельную нужду сего таинственнаго омовения, и скудость слез ожесточеннаго сердца моего, с Петром вопию Ти:

Иисусе преблагий, Сам ми омый не нозе токмо, но и руце и главу; Иисусе, обнажи предо мною бездну душевнаго моего растления!

Иисусе, разверзи во мне источник сокрушения сердечнаго; Иисусе, ороси мя каплями Твоего милосердия!

Иисусе, обвей мя страхом суда и мук вечных; Иисусе, возбуди совесть, спящую во мне, и укрепи глас ея!

Иисусе, Боже сердца моего, прииди и соедини мя с Тобою на веки!

Кондак 4

Не сей ли есть Иисус, сын Иосифов, его же мы знаем отца и матерь; како убо глаголет сей, яко с небесе снидох; и како может дати нам плоть свою ясти, глаголаху между собою жидове, услышав о преславном обещании Твоем датися в снедь верным, не ведуще, по окаменению сердец своих, со смирением веровати и взывати к Тебе: Аллилуиа!

Икос 4

Аще на снесте плоти Сына Человеческаго и не пиете крове Его, живота не имате в себе, провещал еси косным, во еже веровати иудеом, еже слово жестоко к слышанию показася и некиим от ученик Твоих, неведущим еще тайн Царствия Божия: мы же, озаренные светом Евангелия и откровенным лицем Божественную славу Твою зряще, с верою и любовию зовем Ти:

Иисусе, вся могий величеством силы и державы Твоея; Иисусе, творяй и совершали паче, неже можем разумети и помыслити!

Иисусе, манну с неба, некогда в знамение настоящаго таинства, одождивый; Иисусе, к преобразованию тогожде воду из камене источивый!

Иисусе, облако крастелей в напитание алчущим в пустыни иудеом пославый. Иисусе, пред очию самих сомнящихся иудеев, пятию хлебы пять тысяч народа насытивый!

Иисусе, Боже сердца моего, прииди и соедини мя с Тобою на веки!

Кондак 5

Ядущим на вечери учеником, прием хлеб, благословив и преломив, подал еси им, рек: приимите, ядите, сие есть Тело Мое, за вы ломимое, во оставление грехов; потом же чашу подав, рекл еси: пиите от нея вси: сия есть Кровь Моя, за вы изливаемая, во оставление грехов. Сему Божественному и пресладкому гласу внемлюще, со благодарением зовем: Аллилуиа!

Икос 5

Ядый Мою Плоть и пияй Мою Кровь во Мне пребывает, и Аз в нем; той имать живот вечный, и Аз воскрешу его в последний день, си есть в воскресение живота и блаженства: сего убо вожделеннаго воскресения в живот ища сподобитися, из глубины души вопию Ти:

Иисусе, приблизися к ищущему соединения с Тобою; Иисусе, вниди во утробу, во вся составы и вся кости моя!

Иисусе, буди светом моего помраченнаго ума; Иисусе, наполни собою ненасытимую всем миром бездну моего сердца!

Иисусе, вещай гласом моея совести; Иисусе, движи и управляй моею волею!

Иисусе, Боже сердца моего, прииди и соедини мя с Тобою на веки!

Кондак 6

Аминь, аминь,  глаголю вам: един от вас предаст Мя, рекл,  еси в скорби духа учеником Твоим на вечери. Они же, аще и чисти от замысла предания, еда аз есмь, вопрошаху Тя кийждо, показуя сим глубину своего смиренномудрия. Аз же что реку Ти, седмижды на день падаяй и изменяяй Тебе; обаче Ты Сам соблюди мя, да не отпаду в конец, взывая Ти благодарне: Аллилуиа!

Икос 6

Якоже розга не может плода творити о себе, аще не будет на лозе, тако и вы, аще во Мне не пребудете, а иже будет во Мне и Аз в нем, той сотворит плод мног: сице тайнодействуя, поучал еси возлюбленные ученики Твоя на пути в Гефсиманию. Сему убо наставлению внемля и ведый немощь естества моего без благодати Твоей, прилежно вопию Ти:

Иисусе, пренебесный делателю, Сам мя всади в живоносный вертоград Твой; Иисусе, лоза истинная, прикрепи мя к Тебе, яко розгу дикую!

Иисусе, кореню неизсыхающий, исполни мя соком жизни вечныя; Иисусе, победителю всякия мертвенности, отреби еже изсохло есть во мне от зноя страстей!

Иисусе, красный добротою, украси мя цветами благих чувств и помышлений; Иисусе, богатый в милости, ущедри мя плодами истиннаго покаяния и правды!

Иисусе, Боже сердца моего, прииди и соедини мя с Тобою на веки!

Кондак 7

И, кто есть предаяй Тя, вопросившу ученику, иже возлеже на вечери на персях Твоих; той есть, отвещал еси, емуже Аз, омочив в солило хлеб, подам; ' и омочь хлеб подал еси Иуде Симонову Искариотскому, подвизая его на покаяние; он же ожесточен сый духом злобы, не восхоте разумети гласа любве своего Учителя и Господа: каковаго жестокосердия да буду избавлен благодатию Твоею, зовя Ти выну: Аллилуиа!

Икос 7

Щадя немощь естества нашего, отвращающагося вкушения плоти человеческой, не яве, но под видом хлеба и вина благоволил еси преподати нам пречистое Тело и Кровь Твою. Чудяся о таковом снисхождении премудрости Твоея к немощи естества нашего, благодарне славословлю Тя сице:

Иисусе, премудре и человеколюбие строяй все дело спасения нашего; Иисусе, самыя спасительныя таинства Твои приспособляяй к немощи нашего разумения и чувств!

Иисусе, во уверение сомнящихся, на святой трапезе многажды вместо хлеба и вина самое Тело и Кровь Твою проявивый; Иисусе, достойным служителям олтаря Духа Пресвятаго, на освящение даров сходяща, показавый!

Иисусе, вместо недостойных служителей олтаря Ангелов Твоих невидимо, для совершения Божественнаго таинства, посылаяй; Иисусе, явлением чудес на святой трапезе, многия из самых зловерных к вере обративый!

Иисусе, Боже сердца моего, прииди и соедини мя с Тобою на веки!

Кондак 8

И по хлебе, сиречь, по вкушении от поданнаго Тобою хлеба предателю, якоже повествует святой Иоанн, вниде в онь сатана. Оле страшныя казни за неверие! Оле злополучнаго жребия предателя! Еже во спасение долженствовало быти, в смерть и погибель ему обретеся! Пред таковым убо судом правды Твоея благоговея, со страхом и трепетом зову Ти: Аллилуиа!

Икос 8

Сие творите в Мое воспоминание, рекл еси учеником на вечери, преподав им под видом хлеба Тело, а под видом вина Кровь Свою. Тем же убо, елижды от хлеба ядим и от чаши пием, смерть Твою возвещаем, по слову святаго Павла. Воспоминая убо ныне страдания Твоя со умилением, зову Ти:

Иисусе, в руце врагов Твоих для спасения мира Себе произвольне предавый; Иисусе, легионом Ангелов в защиту Твою явитися не попустивый!

Иисусе, невернаго ученика воззрением на него и гласом алектора к покаянию обративый; Иисусе, Каиафе и Пилату, неразумие вопросившим Тя, ответа не давый!

Иисусе, со креста распеншим Тя у Отца отпущения грехов просивый; Иисусе, Матери Твоей возлюбленнаго ученика премилосердне усыновивый!

Иисусе, Боже сердца моего, прииди и соедини мя с Тобою на веки!

Кондак 9

Иудо, лобзанием ли Сына Человеческаго предаеши, воззвал еси горце к ученику неверному, егда он прииде со спирою в вертоград Гефсиманский, ища предати Тя лобзанием. Обаче и сей преострый глагол не порази раскаянием души, во зле ожесточенный. Ведый убо непостоянство и моея воли, страшуся, да не дам Ти когда и аз неблагодарный лобзания Иудина: Ты Сам убо укрепи мя благодатию Твоею, да с благоразумным разбойником выну зову: Аллилуиа!

Икос 9

Отче, да вси едино будут, якоже Ты во Мне, и Аз в Тебе, да и тии в Нас едино будут, да и мир веру имет, яко Аз от Тебе изыдох, тако возгласил еси в последней великой молитве к Отцу. Сему пресладкому гласу Твоему последуя и о силе молитвы Твоея дерзая, с верою возглашаю Ти:

Иисусе, вся совокупляли во едино, возсоедини всех нас неразлучне с Тобою и Отцем Твоим; Иисусе, вся примиряли, даждь, да будем вси единомысленни в вере и любви к Тебе!

Иисусе, нетерпяй вражды и разделений, потреби злочестивыя ереси и расколы; Иисусе, всех любяй и милуяй, собери во едино стадо вся заблудшия овцы!

Иисусе, мир всем подавали, утоли зависть и пререкание между призывающими имя Твое; Иисусе, причащаяй мя самого Тела и Крови Твоея, да буду воистину плоть от плоти и кость от костей Твоих!

Иисусе, Боже сердца моего, прииди и соедини мя с Тобою на веки!

Кондак 10

На вечери, в Кане Галилейстей, воду в вино претворив, первое сим знамение Божественныя силы Твоея показал еси. Отходя же на крест, яко жених душ, последнее чудо любве верующим в Тя явил еси, претворив хлеб в Тело Твое и вино в Кровь Твою, имиже насыщался и аз в живот вечный, благодарне зову Ти: Аллилуиа!

Икос 10

В день воскресения Твоего, двою от ученик Твоих спутешествуя во образе странника в Еммаус, поучал еси их о тайне страданий Твоих: онема же держастася очи, да Тя не познаста, аще и сердце их горя бе в них от сладости словес Твоих. Егда же преклонься на моление их, вшел еси с ними облещи и, благословив хлеб, подал еси им: абие отверзостася има очи, да Тя познаста. Подобясь сим ученикам, дерзаю и аз со смирением вознести к Тебе сицевый глас:

Иисусе долготерпеливый, не остави и мене единаго на пути жизни за скудость веры моея; Иисусе, научи мя, якоже и онех, разумети пророчествия о Тебе и тайну благодатнаго соединения с Тобою!

Иисусе, согрей и воспламени, якоже онех учеников, и мое хладное сердце; Иисусе преблагий, облязи и со мною, яко уже преклонился есть к вечеру день моея жизни!

Иисусе, даждь ми познати Тя воистину в настоящем преломлении таинственнаго хлеба и в питии от чаши; Иисусе, сотвори, да и аз, познав силу любве Твоея, буду провозвестником оныя для братий моих!

Иисусе, Боже сердца моего, прииди и соедини мя с Тобою на веки!

Кондак 11

Побеждающему обещал еси дати ясти от древа животнаго, еже есть посреди рая Божия, и от манны сокровенныя. К сему вкушению на небеси, да будет ми приуготовлением на земли причащение Тела и Крови Твоея, к нему же аз, недостойный, ныне приступая, зову: Аллилуиа!

Икос 11

Ядый и пияй недостойне, суд себе яст и пиет, не разсуждаяй Тела и Крови Господни, вразумляет приступающих к причащению небошественный Павел: тем же и аз страшусь и трепещу своего недостоинства; но да не надолзе удалялся Твоего общения, от мысленнаго волка звероуловлен буду, прихожду к Тебе со гласом таковым:

Иисусе, приими мя, якоже приял еси мытаря, блудницу и разбойника; Иисусе, не возгнушайся внити под кров души моея, аще и весь пуст и палея есть!

Иисусе, разверзи и моя душевныя очи, якоже разверз еси слепу от рождения; Иисусе, прорцы и мне, якоже оному разелабленному: востани и ходи!

Иисусе, устави ток нечистых пожеланий души моея, якоже уставил еси токи жены кровоточивыя; Иисусе, уврачуй проказу души и совести моея!

Иисусе, Боже сердца моего, прииди и соедини мя с Тобою на веки!

Кондак 12

Завистию диавбла, усты змия глаголавшаго, весь род человеческий вкушением от плода запрещеннаго рай погуби и смерти предадеся. Вкушением же от пречистаго Тела и Крови Твоея вси земнороднии паки вечныя сподобляются жизни и восходят на первое достояние. Врачевство бо от яда змиина и семя беземертия есть причащение животворящих Тайн Твоих: тем же благодарне зову Ти: Аллилуиа!

Икос 12

Се, пред сосудом с Божественными Тайнами Твоими предстою, злых же помышлений моих не отступаю; едина всемогущая благодать Твоя ободряет и привлекает мя: тем же, повергая себя в бездну милосердия Твоего, вопию:

Иисусе, призываяй к покою в Тебе всех труждающихся и обремененных, приими и мене, утружденнаго суетою мира; Иисусе, пришедый призвати не праведныя, но грешныя на покаяние, разреши и мя от грехов и страстей моих!

Иисусе, исцеляяй всякий недуг и всякую язву, уврачуй раны и гноение души моея; Иисусе, насыщали алчущия, насыти мя Телом и Кровию Твоею!

Иисусе, воскрешали мертвыя, оживи мя, умершаго грехами; Иисусе, победителю ада, извлеки мя из челюстей духа злобы!

Иисусе, Боже сердца моего, прииди и соедини мя с Тобою на веки!

Кондак 13

О пресладкий и всещедрый Иисусе, выну сходяй, яко манна с небесе, для питания душ и сердец наших в таинстве пречистаго Тела и Крови Твоея, сподоби мя неосужденно причаститися Божественных Тайн Твоих, да исцелен, насыщен, освящен и обожен Тобою на веки, благодарно зову Ти: Аллилуиа!

Этот кондак читается трижды, затем Икос 1: "Ангела Твоего к провидцу..." и Кондак 1: "Избранный Женише..."